Gaya hidup mewah keterlaluan perlu disiasat basmi rasuah dan kartel

Semua pihak harus memainkan peranan masing – masing bagi membenteras rasuah dan salah guna kuasa dalam yang ada negara kita. Ini susulan pembokaran kewujudan sebuah sindiket kartel yang mengendalikan lebih 150 syarikat yang memonopoli tender kerajaan bernilai RM3.8 bilion yang telah berjaya ditumpaskan oleh pihak Suruhanjaya Pencegahan Rasuah Malaysia (SPRM) baru – baru ini.

Menurut sumber, tujuh suspek termasuk seorang berusia 47 tahun yang mengetuai sindiket terbabit berjaya diberkas. Ketua sindiket kartel tersebut dikatakan mengawal lebih 150 buah syarikat yang digunakan untuk memasuki tender atau sebut harga di kementerian dan agensi yang terlibat.

Sindiket kartel berkenaan telah beroperasi semenjak tahun 2014 yang lalu. Sindiket kartel terbabit menumpukan projek penyelenggaraan fasiliti dan projek pembangunan.

Apa yang lebih merisaukan ramai pihak adalah sindiket kartel berkenaan dipercayai mendapat kerjasama dari “orang dalam” di kementerian dan agensi terlibat.

Sindiket kartel berkenaan dikatakan akan membayar rasuah kepada “orang dalam” untuk mendapatkan maklumat berhubung dengan tender, termasuk spesifikasi, harga siling, harga jabatan, jumlah penyertaan, kelayakan syarikat dan “masa yang sesuai” untuk menghantar borang tender.

Sejumlah besar syarikat di bawah sindiket kartel itu kemudian akan memasuki tender mengikut harga yang berbeza – beza berdasarkan harga siling yang ditetapkan untuk “mengepung harga”.

Sejumlah RM3.5 juta wang tunai turut ditemui di rumah ketua sindiket kartel tender kerajaan yang terlibat. Selain itu, kenderaan mewah bernilai RM15.7 juta serta nilai hartanah termasuk banglo, rumah kedai, pejabat bernilai RM29 juta yang disyaki berhubung kait dengan sindiket kartel terbabit turut disita.

Menurut sumber lagi, sebanyak 644 akaun individu dan syarikat yang dianggarkan bernilai RM100 juta dibekukan dalam siasatan kes berkenaan.

Isu yang melibat rasuah dan salah guna kuasa yang berlaku dalam negara kita tidak boleh dibiarkan berterusan berlaku kerana ia sudah pasti memberi kesan buruk kepada rakyat dan negara kita.

Rakyat kita pun sudah muak mendengar isu yang melibatkan rasuah dan salah guna yang kerap kali berlaku dalam negara kita.

Sekiranya kita ingin mewujudkan sebuah negara yang benar – benar bebas daripada rasuah serta salah guna kuasa semua pihak dalam negara kita perlu aktif memainkan peranan masing – masing dengan melakukan proses pemantauan serta tampil berani melaporkan sebarang kegiatan salah laku yang disyaki berkenaan kepada pihak berkuasa yang berkaitan seperti pihak Polis DiRaja Malaysia (PDRM) dan pihak Suruhanjaya Pencegahan Rasuah Malaysia (SPRM) untuk proses siasatan lanjut dilakukan.

Orang ramai perlu sentiasa sensitif dan peka dengan keadaan sekeliling mereka serta perlu sentiasa rajin bertanya sekiranya terdapat sebarang perkara yang mencurigakan dan tidak masuk akal yang berlaku disekeliling mereka.

Antara perkara yang boleh memberi kecurigaan pada orang ramai ialah kekayaan luar biasa atau gaya hidup mewah dan keterlaluan yang dipamerkan oleh suspek salah laku rasuah dan salah guna kuasa.

Kekayaan luar biasa atau gaya hidup mewah luar biasa atau keterlaluan yang ada pada mana – mana individu termasuk pada penjawat awam tanpa adanya sebab yang munasabah mengenai punca kekayaan dan kemewahan yang dimiliki oleh mereka selalunya akan mengundang rasa syak wasangka atau perasaan curiga kepada setiap manusia yang mempunyai akal fikiran yang waras.

Setiap manusia yang waras pemikirannya akan sentiasa inginkan jawapan terhadap perkara – perkara yang dilihat mereka sebagai perkara yang pelik serta diluar kebiasaan.

Malangnya, kebanyakan rasa syak wasangka dan perasaan curiga berkenaan hanya menjadi buah mulut serta cerita gosip semasa yang tidak membawa sebarang makna tanpa ada sebarang tindakan lanjut diambil terhadapnya.

Daripada menjadi buah mulut serta gosip semasa, adalah baiknya sekiranya rasa syak wasangka dan perasaan curiga terbabit disalurkan kepada pihak berkuasa yang berkaitan seperti pihak PDRM ataupun SPRM untuk siasatan lanjut dilakukan dengan lebih teratur dan teliti mengikut peruntukan undang – undang sedia ada dalam negara kita.

Sekiranya terdapat bukti yang mencukupi, pihak berkuasa yang terlibat boleh mengambil sebarang tindakan undang – undang terhadap pihak yang disyaki di dalam mahkamah.

Perlu diketahui, kebanyakan kes yang melibatkan rasuah serta penyalahgunaan kuasa yang melibatkan wang selalunya akan memberi kesan terhadap gaya hidup diri suspek serta ahli keluarga rapat mereka.

Sudah menjadi fitrah setiap manusia untuk berbelanja serta menikmati gaya kehidupan yang lebih selesa setelah memiliki sejumlah wang.

Kebanyakan suspek yang terlibat dalam kes rasuah serta salah guna kuasa ini juga akan mudah tergoda untuk berbelanja wang yang mereka perolehi serta gemar untuk menunjuk – nunjuk pada orang sekeliling segala kemewahan yang dimiliki oleh mereka.

Dengan wujudnya pelbagai jenis media sosial moden pada ketika ini seperti Facebook, WhatsApp, Instagram, Twitter dan lain – lain, segala usaha untuk tunjuk – menunjuk ini akan menjadi lebih kerap dilakukan oleh suspek serta ahli keluarga rapat mereka untuk tujuan tantapan umum.

Rekod sejarah yang melibatkan proses tangkapan yang dilakukan terhadap suspek rasuah dan penyalahgunaan kuasa ini banyak melibatkan hasil rampasan barangan mewah seperti rumah besar, barang kemas, jam berharga, kenderaan mewah dan lain – lain lagi yang berharga ribuan dan jutaan ringgit. Ini jelas menunjukkan kepada kita bahawa rata – rata suspek yang terlibat dengan rasuah dan penyalahgunaan kuasa ini gemar berbelanja mewah diatas hasil kegiatan rasuah dan salah guna kuasa yang dilakukan oleh mereka.

Perubahan ketara hidup seseorang ke arah gaya kehidupan yang luar biasa mewah tanpa adanya sebarang sebab yang munasabah serta yang berlaku dalam sekelip mata dan hasil rampasan segala barangan mewah yang dimiliki dari pihak suspek serta ahli keluarga mereka kelak boleh dijadikan sebahagian daripada bahan bukti di dalam mahkamah bagi menyokong pertuduhan kes yang melibatkan rasuah ataupun penyalahgunaan kuasa.

Pada masa yang sama, kita juga harus berani melakukan perubahan drastik terhadap polisi dan dasar yang ada dalam negara kita bagi membendung rasuah dan salah guna kuasa.

Sekiranya kita tidak melakukan perubahan drastik ini, kegiatan rasuah dan salah guna kuasa akan terus berulang kali berlaku dalam negara kita sekaligus mengugat kedudukan negara kita di dalam Indeks Persepsi Rasuah (CPI) pada tahun – tahun akan datang.

Antara cadangan perubahan drastik yang boleh diberi pertimbangan dan perlu dilakukan adalah dengan memastikan jumlah kekayaan yang dimiliki oleh pihak yang diberi kuasa untuk melakukan proses pemberian tender dan projek kerajaan terbabit diketahui umum dan oleh pihak berkuasa yang berkaitan.

Langkah ini telah diperkenalkan pada era pemerintahan Pakatan Harapan (PH) dulu dan ianya perlu diteruskan dan dimantapkan lagi. Langkah ini akan memudahkan pihak SPRM memantau setiap harta dan aset yang dimiliki oleh pihak – pihak yang terlibat dengan lebih dekat serta memudahkan sebarang tindakan segera diambil terhadap mana – mana individu yang didapati memiliki harta kekayaan luar biasa secara tiba – tiba tanpa sebab yang logik atau munasabah.

Perubahan drastik lain yang perlu diambil adalah dengan memastikan tiada kakitangan di kementerian dan agensi kerajaan bertugas di tempat yang sama untuk satu tempoh jangka masa yang lama, khususnya kakitangan yang bekerja di unit atau jabatan yang sensitif yang melibatkan pengurusan kewangan dan perolehan aset.

Proses pemindahan kakitangan dari satu tempat kerja ke tempat kerja yang lain ini perlu dilakukan bagi mengelakkan mereka bertugas ditempat kerja yang sama untuk jangka masa yang lama.

Jika kakitangan berkenaan dibiarkan bertugas terlalu lama sesebuah tempat, ia dibimbangi akan menyebabkan rasuah dan salah guna kuasa akan timbul sekaligus memberi peluang kepada kewujudan sindiket kartel.

Perubahan drastik lain yang perlu diambil adalah dengan memastikan kebebasan sepenuhnya badan penguatkuasa dan penyiasat seperti SPRM itu sendiri. SPRM perlu dipisahkan sepenuhnya daripada Jabatan Perdana Menteri (JPM) dan harus dipertanggungjawab sepenuhnya kepada pihak Parlimen dimana sebuah jawatankuasa akan dibentuk bagi memastikan segala aduan yang diterima oleh pihak SPRM disiasat dengan baik dan dan pihak SPRM dapat menjalankan segala tugas dan tanggungjawab mereka dengan lebih sempurna dan professional.

Pembongkaran sindiket kartel yang melibatkan tender kerajaan oleh pihak SPRM baru – baru telah mengugat integriti perkhidmatan awam dalam negara kita.

Sekiranya kita tidak melaksanakan segala langkah drastik seperti yang telah dinyatakan, sukar untuk kita memperbaiki integriti perkhidmatan awam kita yang sudah tercalar ini.

Oleh itu, kita perlu bertindak dengan cepat dan bertindak dari sekarang bagi membendung masalah rasuah dan salah guna kuasa yang berlaku dalam negara kita.

Dr. Muzaffar Syah Mallow,
Profesor Madya, USIM

YB Syed Saddiq Syed Abdul Rahman,
Ahli Parlimen, Muar


Ringgit rendah berbanding dolar AS

Ringgit diniagakan lebih rendah berbanding dolar AS pada awal dagangan hari ini, di tengah-tengah permintaan kukuh terhadap dolar AS, kata penganalisis.

Pada 9.05 pagi, mata wang tempatan berada pada 4.3745/3780 berbanding dolar AS daripada 4.3650/3680 sewaktu ditutup pada Jumaat, lapor Bernama.

Ketua Ahli Ekonomi Bank Islam Malaysia Bhd Mohd Afzanizam Abdul Rashid berkata Indeks Dolar AS (DXY) telah kekal melebihi 103 mata berikutan data ekonomi di Amerika Syarikat (AS) yang tetap kukuh.

“Data gaji bukan perladangan terkini berjumlah 428,000 pada April 2022 adalah lebih tinggi berbanding anggaran konsensus 380,000, manakala kadar pengangguran kekal pada 3.6 peratus untuk dua bulan berturut-turut.

“Sehubungan itu, Rizab Persekutuan AS (Fed) akan kekal dengan kecenderungan menaikkan kadar faedah bagi pendirian monetari mereka dalam masa terdekat yang kemudiannya akan menyokong nilai dolar AS,” katanya kepada Bernama.

Mohd Afzanizam berkata bagi minggu ini, seluruh perhatian akan tertumpu kepada keputusan Bank Negara Malaysia (BNM) mengenai kadar dasar semalaman (OPR) pada 11 Mei.

“Kami menjangka BNM akan mengekalkan penanda aras kadar faedahnya memandangkan risiko aliran penurunan terhadap pertumbuhan kekal ketara, manakala kadar inflasi masih agak terkawal,” katanya.

Sementara itu, Rakan Pengurusan SPI Asset Management Stephen Innes berkata hasil AS boleh digunakan sebagai dasar memerangi inflasi Fed sekiranya Indeks Harga Pengguna AS adalah lebih rendah daripada jangkaan.

“Dolar AS boleh mengukuh kerana ia membayangkan Fed perlu menaikkan kadar dana Fed lebih cepat untuk mengawal inflasi,” katanya.

Selain itu, beliau berkata hala tuju perjalanan ringgit akan bergantung kepada keadaan yang berlaku di China akibat kawalan pergerakan dan dasar COVID-19.

“Kawalan pergerakan yang berpanjangan di China boleh menjejaskan ringgit susulan kelemahan yuan,” tambahnya.

Sementara itu, ringgit diniagakan lebih rendah berbanding kumpulan mata wang utama.

Ia meningkat berbanding dolar Singapura kepada 3.1473/1501 daripada 3.1523/1549 sewaktu ditutup pada Jumaat dan naik berbanding pound Britain kepada 5.3819/3863 daripada 5.3868/3905.

Mata wang tempatan mengukuh berbanding yen Jepun kepada 3.3447/3476 daripada 3.3453/3479 dan menokok berbanding euro kepada 4.6002/6039 daripada 4.6138/6170.


Khairy akui media silap lapor kenyataan Muhyiddin berhubung perolehan vaksin

Dua media didapati melakukan kesilapan dalam laporan berhubung perolehan vaksin Covid-19 yang dipetik menerusi kenyataan mantan Perdana Menteri Tan Sri Muhyiddin Yassin sebelum ini, kata Khairy Jamaluddin Abu Bakar.

Menteri Kesihatan itu berkata hasil semakan terhadap transkrip ucapan Muhyiddin berhubung jumlah perbelanjaan yang sudah digunakan untuk membeli vaksin mendapati tiada sebarang kenyataan sedemikian dikeluarkan, malah laporan tersebut juga tidak tepat sama sekali.

“Dalam sesi penerangan itu, Pengerusi PAC (Jawatankuasa Kira-Kira Wang Negara) membangkitkan laporan media yang memetik kenyataan Tan Sri Muhyiddin (Yassin) selaku Perdana Menteri ketika itu.

“Ia berhubung kenyataan bahawa negara telah membelanjakan lebih RM2 bilion daripada peruntukan keseluruhan RM3 bilion untuk membeli bekalan vaksin buat 30 peratus penduduk negara seperti laporan portal Berita Harian, Malaysia dan The Straits Times, Singapura, pada 13 Disember 2020.

“Namun setelah pejabat saya memperoleh transkrip penuh ucapan Tan Sri Muhyiddin, ternyata beliau tidak pernah mengeluarkan kenyataan sebegitu dan ia adalah laporan tidak tepat, sekurang-kurangnya oleh dua agensi berita itu,” katanya dalam satu kenyataan media hari ini.

Khairy menasihat supaya pengamal media lebih berhati-hati dalam membuat laporan mereka agar tidak mengelirukan orang ramai.

“Bagaimanapun, kesilapan laporan itu tidak diperbetulkan dan boleh diakses sehingga hari ini.

Saya juga ingin mengingatkan pengamal berita untuk lebih berhati-hati dalam laporan mereka,” katanya lagi.

Terdahulu, pada 1 Disember tahun lalu, media melaporkan Muhyiddin “tersilap cakap” apabila berkata kerajaan akan memberi vaksin kepada 6.4 juta rakyat dengan kos RM3 bilion, kata Khairy kepada PAC pada Januari lalu ketika menjadi Menteri Sains, Teknologi dan Inovasi.

Menurut laporannya mengenai perolehan vaksin Covid-19, PAC berkata kenyataan itu mengakibatkan kekeliruan, kerana kos RM468 bagi setiap orang jauh lebih tinggi daripada angka yang didedahkan oleh Belgium, iaitu hanya RM82.40 seorang.


MOU dengan pembangkang, PM sebenarnya bimbang ancaman kleptokrat

Langkah pantas yang diambil Perdana Menteri Datuk Seri Ismail Sabri Yaakob dalam memerterai Memorandum Persefahaman (MoU) dengan blok pembangkang kerana bimbang dengan ancaman kleptokrat yang boleh menggugat kerajaan sekali lagi.

Ismail Sabri tidak membuang masa apabila terus memanggil pimpinan blok pembangkang bagi mendapatkan sokongan kepada kerajaan diterajuinya selepas menyedari taktik sama akan digunakan kumpulan kluster mahkamah untuk menjatuhkan kerajaan pimpinannya.

Sumber dalaman parti memberitahu Agenda Daily, Ismail Sabri mengetahui perancangan yang diatur oleh kumpulan 15 Ahli Parlimen UMNO sebelum ini sehingga mengakibatkan jatuhnya kerajaan Perikatan Nasional (PN).

Mengambil iktibar daripada peristiwa sebelum ini selepas 15 MP UMNO yang diketuai Presiden, Datuk Seri Ahmad Zahid Hamidi menarik sokongan terhadap Muhyiddin, Naib Presiden UMNO itu terpaksa menggunakan langkah sama yang ditawarkan Tan Sri Muhyiddin Yassin sebelum ini kepada pembangkang.

“MOU yang dimerterai adalah idea yang diciplak daripada cadangan Muhyiddin sebelum ini, Ismail Sabri sedar kedudukannya tidak selamat jika masih bergantung kepada sokongan majoriti yang dimilikinya.

“Ismail Sabri lebih bimbang dengan tindakan Zahid dan kumpulan MP yang bersama dalam kem Presiden UMNO itu berbanding dengan tentangan daripada Bersatu,” kata sumber parti itu.

Sumber menjelaskan, berbanding dengan ancaman dari MP Bersatu, Ismail Sabri sebenarnya lebih takut dengan tindakan kumpulan kluster mahkamah dalam UMNO kerana ia sudah terbukti mereka sanggup melakukan apa sahaja demi kepentingan peribadi berbanding mengutamakan parti.

“Bersatu bukan ancaman kepada Ismail Sabri, paling dirisaukannya adalah kluster mahkamah dalam UMNO yang sanggup melakukan apa sahaja demi melepaskan diri masing-masing.

“MP Bersatu tidak terdesak sebagaimana MP UMNO yang sedang berdepan pendakwaan di mahkamah ketika ini, jadi Ismail Sabri tidak terlalu perlu takut dengan MP Bersatu cuma hanya mengikut syarat yang diletakkan kepadanya sebelum ini,” kata sumber itu lagi.

Berhubung syarat yang diletak Bersatu kepada Ismail Sabri, ia bukan suatu yang sukar untuk dipatuhinya kerana tidak melibatkan isu undang-undang yang boleh memberikan imej buruk kepada kerajaan sebaliknya Bersatu hanya meminta supaya menjaga integriti dan kerajaan perlu bersih daripada dikaitkan dengan kluster mahkamah.

“Syarat Bersatu tidak sukar seperti yang dituntut oleh kluster mahkamah, Ismail Sabri hanya jangan campur tangan dalam kes mahkamah sahaja.

“Selain itu, Ismail Sabri juga perlu mengelak daripada terjerumus dengan perangkap kleptokrat yang mungkin akan mendesaknya untuk menuruti telunjuk mereka,” kata sumber.

Dalam pada itu, sumber juga memberitahu perbincangan berhubung MOU dengan pembangkang tidak melibatkan kumpulan kleptokrat, malah ia tidak dibawa ke meja rundingan dalam Majlis Tertinggi (MT) UMNO sehingga menimbulkan rasa tidak puas hati dikalangan Ahli-ahli MT ketika ini.

“Rundingan MOU tersebut tidak dibawa ke meja perbincangan dalam Mesyuarat MT, sudah ada Ahli-ahli MT yang mula bising dan mempersoalkan tindakan Ismail Sabri.

“Tidak kurang juga ada sudah kedengaran rasa tidak puas hati dikalangan pemimpin dan akar umbi UMNO berhubung tindakan bekerjasama dengan pembangkang itu,” katanya lagi.

Blok pembangkang, Pakatan Harapan dan kerajaan menandatangani MoU Transformasi dan Kestabilan Politik yang berlangsung di Parlimen pada 13 September lalu.

MoU berkenaan yang membentuk satu kerjasama ‘dwipartisan’ dengan menjulang semangat Keluarga Malaysia, mempunyai enam agenda merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Untuk rekod, tawaran kerjasama tersebut sebelum ini pernah dibuat oleh Muhyiddin sebelum meletak jawatan tetapi ditolak mentah-mentah pembangkang.

Hanya dengan kerajaan baharu diterajui UMNO sahaja Ketua Pembangkang Datuk Seri Anwar Ibrahim tunduk dan menerima tawaran MoU tersebut, begitu takut beliau kepada UMNO sehingga mengadaikan prinsip perjuangannya sebelum ini.

Bagaimanapun, MOU tersebut tidak ditandatangani parti pembangkang yang berada di blok Tun Dr Mahathir Mohamad, iaitu Pejuang, Warisan dan Muda.


Siling gaji baharu caruman Perkeso berkuat kuasa hari ini

Kementerian Sumber Manusia menerusi Pertubuhan Keselamatan Sosial (Perkeso) akan menguatkuasakan siling gaji baharu untuk maksud caruman mulai hari ini (1 September 2022).

Ketua Eksekutif Perkeso Datuk Seri Dr Mohammed Azman Aziz Mohammed berkata dijangka 1.5 juta pekerja atau hampir 19 peratus daripada keseluruhan pencarum Perkeso di seluruh negara terlibat dalam peningkatan siling gaji itu yang merangkumi pekerja tempatan dan pekerja asing.

Beliau berkata peningkatan siling itu susulan pindaan Akta Keselamatan Sosial Pekerja 1969 (Akta 4) dan Akta Sistem Insurans Pekerjaan 2017 (Akta 800) yang melibatkan peningkatan had siling gaji bagi maksud caruman daripada RM4,000 kepada RM5,000 sebulan.

Katanya langkah meningkatkan siling gaji itu akan menambah baik liputan keselamatan sosial Perkeso menerusi peningkatan kadar bayaran faedah sedia ada sehingga 25.3 peratus.

“Faedah tersebut adalah seperti Faedah Hilang Upaya Sementara (FHUS), Faedah Hilang Upaya Kekal (FHUK), Faedah Orang Tanggungan (FOT), Pencen Penakat dan Pencen Ilat di bawah Akta 4 serta Elaun Mencari Pekerjaan (EMP), Elaun Pendapatan Berkurangan (EPB) dan Elaun Bekerja Semula Awal (EBSA) di bawah Akta 800.

“Mulai September ini, amaun caruman yang akan terpakai bagi pekerja bergaji melebihi RM4,000 sebulan adalah seperti yang dinyatakan dalam Jadual Ketiga, Akta 4 dan Jadual Kedua, Akta 800. Bagi pekerja yang bergaji melebihi RM5,000 sebulan, amaun caruman adalah mengikut had siling gaji RM5,000,” katanya dalam kenyataan.

Mohammed Azman berkata bayaran caruman hendaklah dibuat oleh majikan mengikut pindaan had siling gaji baharu bagi September ini dan seterusnya.

“Majikan diminta mencatatkan jumlah potongan caruman dalam penyata atau slip gaji pekerja masing-masing bagi tujuan rekod dan aktiviti pemeriksaan oleh Perkeso,” katanya.

Dalam pada itu, beliau memaklumkan sejak penubuhan Perkeso pada 1971 hingga kini, peningkatan siling gaji telah dilaksanakan sebanyak lima kali.

Menurutnya langkah yang dilaksanakan itu sejajar dengan usaha berterusan agensi itu dalam menyediakan perlindungan sosial lebih komprehensif kepada pencarum dan orang tanggungannya. – Bernama


20 jemaah umrah maut, 29 cedera bas terbalik, terbakar

Sebuah bas yang membawa hampir 50 jemaah umrah terbakar menyebabkan 20 terbunuh dalam nahas di barat daya Arab Saudi semalam, lapor media tempatan hari ini (28 Mac 2023).

Nahas menyebabkan 29 yang lain cedera.

Rangkaian televisyen Al-Ekhbariya berkata, kemalangan itu berlaku sekitar jam 4 petang di Aqabat Shaar, di wilayah Asir.

Bas telah bertolak dari Khamis Mushayt dan menuju ke Abha.

Laporan mengatakan masalah kerosakan pada bas menyebabkan perlanggaran dengan penghadang di hujung jambatan, yang menyebabkan ia terbalik dan terbakar.

Aqabat Shaar ialah jalan sepanjang 14 kilometer yang dibuka lebih 40 tahun lalu.

Pembinaannya termasuk memotong gunung dan membina 11 terowong dan 32 jambatan, menurut media Arab Saudi.

Menurut laporan itu, mangsa terbabit mempunyai kewarganegaraan berbeza namun tidak memperincikan identiti mereka.

Laporan setakat ini hanya menyebut kemalangan berpunca masalah bas tetapi tidak menyatakan secara terperinci.

Memetik laporan akhbar swasta Okaz, kemalangan berpunca masalah brek sehingga menyebabkan bas itu melanggar jambatan, kemudian terbalik dan terbakar.

Rakaman disiarkan saluran televisyen Al-Ekhbariya menunjukkan seorang wartawan berdiri di hadapan bas yang hangus.

Tugas membawa jemaah ke sekitar bandar suci di Arab Saudi dikategorikan tugas berbahaya, terutamanya ketika musim haji apabila keadaan jalan raya kelihatan ‘huru-hara’ dengan bas sehingga menyebabkan kesesakan lalu lintas yang tidak berkesudahan.

Pernah berlaku kemalangan membabitkan bas pada Oktober 2019 sehingga meragut nyawa 35 warga asing dan empat lagi cedera.

Ia selepas bas itu bertembung dengan sebuah lagi kenderaan berat berhampiran Madinah.

Haji dan umrah adalah antara komponen terpenting dalam menjana pendapatan sektor pelancongan yang sedang berkembang pesat di Arab Saudi, sekali gus disasarkan dapat mengurangkan kebergantungan ekonomi negara itu terhadap pengeluaran minyak. – Agensi


Tiga hingga lima tahun untuk hasilkan vaksin sendiri, kata Adham

Negara dijangka mampu menghasilkan vaksin Covid-19 sendiri dalam tempoh tiga hingga lima tahun, ia sedang dibangunkan dengan kerjasama tenaga pakar dalam dan luar negara.

Menteri Sains, Teknologi dan Inovasi (MOSTI), Datuk Seri Dr Adham Baba berkata langkah untuk mengeluarkan vaksin buatan Malaysia sudah bermula dengan menggunakan teknologi ‘messenger ribonucleic acid’ (mRNA) dan MOSTI juga mampu membangunkan Pusat Vaksin Kebangsaan (NVC).

“Jangkaan kita vaksin dapat dihasilkan dalam tempoh antara tiga hingga lima tahun,” katanya pada sidang media hari ini.

Terdahulu, Dr Adham melawat Ruang Reka (Hab Reka Cipta, Teknologi dan Inovasi) di Taman Rasa Sayang, Paroi hari ini.

Menurutnya, pihak penyelidik kini sedang mengumpulkan data masih masih di peringkat pembinaan pengklonan genetik.

“Kini usaha mengumpulkan data masih dilakukan dan pengeluaran vaksin menjadi keutamaan kita selepas tidak pernah menjangkakan wabak Covid-19 begitu pantas merebak sehingga menjadi pandemik.

“Bagaimanapun, kita harus memahami bahawa untuk mengeluarkan sesuatu vaksin memerlukan masa dan kita menggunakan pelbagai kaedah terkini bagi membangunkan vaksin Covid-19 ini.

“Ketika ini saintis kita sedang bekerja keras di Institut Kajian Perubatan (IMR) dan ia masih di peringkat pembinaan pengklonan genetik,” katanya lagi.

Sebelum ini, Dr Adham semasa menerajui Kementerian Kesihatan (KKM) mendedahkan Malaysia sedang membangunkan vaksin sendiri yang pertama bagi melawan pandemik Covid-19, melalui kerjasama IMR dan Universiti Putra Malaysia (UPM).

Mengulas lanjut, beliau berkata pihaknya tidak hanya memberikan tumpuan kepada penghasilan vaksin Covid-19 semata-mata tetapi juga akan membangunkan vaksin lain.

“Kita tidak tahu apa jenis wabak yang datang pada masa hadapan dan adalah penting untuk kita buat persiapan dari segi fasiliti bagi mengeluarkan sendiri,” katanya.

Dalam pada itu, Dr Adham juga berkata kementerian sentiasa bekerjasama dengan Agensi Regulatori Farmasi Negara (NPRA) iaitu badan yang menetapkan kriteria yang perlu ada bagi sesuatu pengeluaran vaksin.

Menurutnya, kerjasama itu membantu pihaknya untuk merancang keperluan yang ada bagi mengeluarkan sesuatu vaksin.

“Namun begitu, vaksin COVID-19 yang digunakan ketika ini adalah berkualiti, selamat dan berkesan serta mendapat kelulusan NPRA.

“Perlu ditegaskan bahawa usaha membangunkan vaksin juga selaras dengan keperluan dan kelulusan NPRA dan apa yang sedang kita lakukan adalah menggunakan teknologi termaju,” katanya.


Penganggur didenda RM7,000 hantar komunikasi ajak berhimpun ketika PKP

Seorang penganggur didenda RM7,000 oleh Mahkamah Sesyen Kuala Lumpur hari ini atas pertuduhan membuat dan menghantar komunikasi berbaur ancaman melalui aplikasi Twitter dengan mengajak satu perhimpunan ketika tempoh pandemik Covid-19, tahun lepas.

Hakim Nor Hasniah Ab Razak yang menjatuhkan hukuman itu ke atas Muhammad Nur Taufiq Azhar, 27, selaku orang kena saman (OKS) selepas dia mengaku bersalah melakukan kesalahan tersebut, turut memerintahkannya dipenjara enam bulan jika gagal membayar denda, lapor Bernama.

Lelaki itu membayar denda berkenaan.

Mengikut pertuduhan, Muhammad Nur Taufiq didakwa membuat dan memulakan penghantaran “sabtu riot?! TURUN!” yang mengancam sifatnya dengan niat untuk mengganggu orang lain melalui akaun Twitter “Tulangkata @ tul4ng” pada 4.44 petang, 13 Julai tahun lepas.

Hantaran itu kemudian dibaca di pejabat Jabatan Siasatan Jenayah Komersil Bukit Aman di sini, pada 10.15 pagi, 14 Julai tahun lepas.

Pertuduhan dikemukakan mengikut Seksyen 233(1)(a) Akta Komunikasi dan Multimedia 1998 dan boleh dihukum di bawah Seksyen 233(3) akta sama yang membawa hukuman denda maksimum RM50,000 atau penjara yang boleh sampai setahun atau kedua-duanya dan denda selanjutnya RM1,000 bagi setiap hari kesalahan itu diteruskan selepas pensabitan.

Terdahulu, Muhammad Nur Taufiq yang tidak diwakili peguam merayu hukuman ringan dengan alasan dia kini tidak bekerja selain menyesal atas tindakannya itu.

Bagaimanapun, Timbalan Pendakwa Raya Najihah Farhana Che Awang memohon hukuman setimpal sebagai pengajaran kepada OKS berikutan ciapan yang dimuat naiknya bersifat mengancam iaitu satu ajakan untuk perhimpunan sedangkan ketika itu negara masih di dalam tempoh pandemik.

“Ciapan itu telah mendapat ulang ciap sebanyak 1,819 (kali) dan perhimpunan itu kemudian berlangsung pada 17 Julai 2021. Ajakan perhimpunan tersebut seolah-olah memperlekehkan usaha petugas barisan hadapan dalam menjaga kesihatan rakyat ketika itu,” katanya.

Mengikut fakta kes, lelaki itu ditahan pihak polis di Dataran Merdeka di sini, kerana telah berhimpun bersama 20 individu lain tanpa kebenaran pihak berkuasa dan dikenakan kompaun RM2,000 kerana melanggar Peraturan 10, Peraturan-peraturan Pencegahan dan Pengawalan Penyakit Berjangkit (Langkah-langkah dalam Kawasan Tempatan Jangkitan) (Pelan Pemulihan Negara) 2021.


Pekerja McDonald hidang kentang goreng sejuk parah kena tembak

Seorang lelaki di New York dituduh atas tuduhan cubaan membunuh setelah didakwa menembak seorang pekerja McDonald kerana menghidangkan kentang goreng sejuk kepada ibunya, kata polis dan laporan media.

Dalam kejadian tembakan terbaharu di Amerika Syarikat (AS), Michael Morgan, 20, menembak pekerja McDonald’s berusia 23 tahun di Brooklyn pada petang Isnin (1 Ogos), menurut polis dan New York Post.

Mangsa dirawat di hospital dan berada dalam keadaan kritikal.

Insiden itu bermula susulan pertengkaran antara seorang wanita berusia 40 tahun dan mangsa, yang didakwanya memberinya kentang goreng sejuk, menurut laporan New York Post.

Wanita itu membuat panggilan video kepada anaknya Morgan, yang menyerbu premis makanan segera dan bertengkar dengan pekerja berkenaan sebelum mereka berdua keluar.

Morgan kemudian menembak pekerja itu, menurut sumber polis yang dipetik oleh Post.

Tertuduh telah ditahan beberapa kali atas pelbagai jenayah, kata akhbar tabloid itu.

Morgan juga didakwa dengan tuduhan memiliki senjata api yang sarat dengan peluru, kata jurucakap Jabatan Polis New York kepada AFP.

Jumlah mangsa tembakan di New York turun hampir sembilan peratus berbanding tahun lalu, dengan catatan 988 mangsa daripada 1,051, menurut statistik mingguan dari Jabatan Polis New York.

Terdapat hampir 120 senjata api untuk setiap 100 orang di AS, menurut kumpulan Small Arms Survey.

Lebih 45,000 orang terbunuh pada 2020 disebabkan senjata api, separuh daripada mereka membunuh diri, menurut Arkib Keganasan Senjata. – Agensi


Usul segerakan PRU dijangka menjadi fokus mesyuarat sayap UMNO

Mesyuarat Perwakilan Wanita, Pemuda dan Puteri UMNO Bahagian berlangsung selama dua hari bermula hari ini dijangka akan memberi fokus berhubung usul untuk menyegerakan pilihan raya umum (PRU) bagi memberi tekanan kepada Perdana Menteri (PM) Datuk Seri Ismail Sabri Yaakob.

Mesyuarat peringkat sayap amat penting memandangkan ia suara akar umbi parti itu yang kemudiaannya akan dibawa ke peringkat mesyuarat bahagian-bahagian UMNO, difahamkan usul berhubung persediaan PRU antara perkara utama yang akan dibincangkan.

Selepas selesai mesyuarat peringkat sayap, mesyuarat Perwakilan UMNO Bahagian pula akan diadakan pada 18 Dis ini dengan disusuli Perhimpunan Agung UMNO 2021 pada 13 Januari tahun depan.

Isu berhubung menyegerakan PRU mula dibangkitkan selepas kejayaan Pilihan Raya Negeri (PRN) Melaka lalu, malah pemimpin kanan UMNO selepas PRN Melaka juga sudah bersuara agar PRU diadakan dengan segera bagi mengekalkan momentum kemenangan mereka.

Dijangka akar umbi akan mengikuti naratif yang sudah disusun pemimpin atasan parti itu, mengemukakan usul supaya diawalkan PRU bagi memastikan UMNO menjadi dominan semula dalam kerajaan dan tidak perlu berkongsi kuasa dengan rakan parti seperti yang sedang berlaku dibawah kerajaan Ismail Sabri ketika ini.

Sumber Agenda Daily memberitahu Presiden UMNO, Datuk Seri Ahmad Zahid Hamidi juga sudah kesuntukan masa dan perlu mengambil langkah drastik bagi memastikan dirinya tidak menerima nasib sama seperti bekas Presidennya, Datuk Seri Najib Razak selepas Mahkamah Rayuan mengekalkan hukuman bersabit kes penyelewengan dihadapinya.

“Zahid sudah tidak ada masa lagi, keputusan kes mahkamahnya juga sudah semakin hampir… Beliau perlu mencari jalan dengan segera bagi mengelakkan nasib yang menimpa Najib juga akan berulang sama kepadanya,” kata sumber.

Mengambil kira populariti Zahid dikalangan akar umbi yang masih kuat dan mempunyai penyokong yang ramai, mesyuarat sayap akan dimanfaatkan sepenuhnya bagi memastikan usul untuk menyegerakan PRU dapat dibawa ke Perhimpunan Agung UMNO nanti.

“Selepas usul di peringkat akar umbi dikemukakan, ia kemudiaannya akan dibawa ke perhimpunan agung untuk dibincangkan… Keadaan sama sebelum ini semasa UMNO membuat keputusan memutuskan hubungan dengan Bersatu yang turut dimuktamadkan dalam perhimpunan agung,” kata sumber lagi.

Untuk rekod, UMNO sudah menangguhkan pemilihan parti atas alasan penularan Covid-19 dan ia secara tidak langsung menyelamatkan Zahid daripada dicabar mana-mana individu dalam parti dan akan kekal sebagai Presiden sekurang-kurangnya setahun lebih lagi.

Sebelum berakhir tempoh penangguhan pemilihan parti, Zahid perlu mengambil peluang yang ada untuk mendesak PRU disegerakan atau terlepas peluangnya kali ini. Jika gagal dalam usahanya menyegerakan PRU, berkemungkinan besar beliau akan berdepan risiko sama dihadapi oleh Najib.

Terdahulu Agenda Daily melaporkan, Mesyuarat Majlis Tertinggi (MT) UMNO yang berlangsung pada malam Rabu selepas keputusan Mahkamah Rayuan mengekalkan sabitan hukuman terhadap Najib tertumpu kepada strategi untuk mempercepatkan pilihan raya umum (PRU).

Mahkamah Rayuan membuat keputusan pada pagi Rabu dan Mesyuarat MT disusuli malam hari yang sama, ia secara tidak langsung menunjukkan tahap keseriusan UMNO terhadap implikasi keputusan mahkamah melibatkan Najib itu.

Zahid mempengerusikan mesyuarat tersebut, ia turut dihadiri Ismail Sabri dan pemimpin kanan UMNO yang lain.

Kes Najib menjadi topik utama dikalangan ahli MT UMNO yang menghadiri mesyuarat tersebut, majoriti tidak berpuas hati dengan keputusan tersebut dan terdapat beberapa ahli MT yang membangkitkan langkah untuk mempercepatkan PRU susulan keputusan Mahkamah Rayuan paginya itu.

Sekiranya PRU diawalkan, ia bermakna Ismail Sabri akan menjadi PM tersingkat dalam sejarah negara dan lebih membimbangkan UMNO tidak akan mencalonkannya sebagai PM semula jika berjaya memenangi pilihan raya nanti.

Zahid tidak akan membenarkan Ismail Sabri untuk dicalonkan sebagai PM semula kerana ia bakal mengakibatkan dirinya kehilangan kuasa dan kawalan terhadap UMNO.

Bagaimanapun, terdapat juga sebilangan kecil ahli MT yang menolak cadangan PRU diadakan dengan segera dengan alasan parti masih belum bersedia dan ia akan menimbulkan kemarahan rakyat yang baharu sahaja berdepan kesukaran kehidupan akibat penularan Covid-19.


Keselamatan siber pelengkap usaha pacu pertumbuhan ekonomi: PM

Perdana Menteri Tan Sri Muhyiddin Yassin berkata Malaysia turut memberi keutamaan dalam memastikan keselamatan siber terjamin, khususnya yang mendasari ekonomi dan keamanan negara.

Beliau berkata isu keselamatan siber telah menjadi antara bidang tumpuan utama kerajaan bagi melengkapkan usaha ke arah memacu pertumbuhan ekonomi negara ini.

“Perkara ini (keselamatan siber) telah menjadi suatu isu dan mana-mana negara didapati tidak akan termampu untuk menangani masalah ini secara sendirian berikutan ancaman siber tidak mengenal batas sempadan dan menjadi semakin canggih serta rumit.

“Kita juga tidak terkecuali dalam memberi penekanan terhadap elemen keselamatan siber dalam setiap inisiatif,” katanya merasmikan Pameran dan Persidangan Pertahanan dan Keselamatan Siber 2021 (CYDES 2021) yang diadakan secara maya, hari ini.

Perdana Menteri berkata isu berkenaan juga menuntut kerajaan untuk memberikan perhatian serius berikutan peningkatan ancaman dan jenayah siber, sejak tiga tahun lepas.

“Walaupun jumlah kerugian melibatkan jenayah siber didapati semakin berkurangan sejak tiga tahun lepas, namun fakta berhubung jumlah kes yang semakin meningkat amat membimbangkan. Senario ini semestinya menuntut kerajaan untuk memberi perhatian serius dalam usaha menangani jenayah siber, “ katanya.

Beliau berkata pada tahun 2019 jumlah jenayah siber yang dilaporkan berjumlah sebanyak 3,787 dan meningkat 10 peratus kepada 4,194 pada 2020 dan angka itu terus meningkat pada suku pertama tahun ini, apabila sebanyak 1,300 kejadian jenayah siber dilaporkan.

Muhyiddin berkata, jenayah siber juga menunjukkan peningkatan dan menurut statistik Polis Diraja Malaysia, jumlah jenayah siber yang dilaporkan pada 2019 adalah sebanyak 11,875 kes dengan jumlah kerugian mencecah RM498 juta.

Katanya, tahun lepas, jumlah kes meningkat kepada 14,229, dengan jumlah kerugian RM413 juta manakala pada suku pertama tahun ini, jumlah kes yang dilaporkan adalah sebanyak 4,327 dengan jumlah kerugian RM77 juta.

Perdana Menteri berkata inisiatif MyDigital yang dilancarkan pada Februari tahun ini adalah untuk mengalakkan semua rakyat Malaysia menceburi digitalisasi dan merebut peluang untuk meningkatkan taraf hidup, mencerminkan komitmen kerajaan ke arah usaha meningkatkan pertahanan negara bagi melindungi persekitaran ruang siber.

“Untuk memastikan kejayaan MyDigital, Agensi Keselamatan Siber Nasional (NACSA), telah diberi tanggungjawab untuk menjadi agensi utama mengkoordinasikan dan menetapkan standard semua inisiatif keselamatan siber di bawah enam kluster MyDigital.

“Saya percaya bukan hanya Malaysia tetapi semua negara lain di seluruh dunia perlu memandang serius perkara ini,” kata Muhyiddin.

Katanya, semua pelan pindakan di bawah Strategi Keselamatan Siber Malaysia (MCSS) 2020-2024 akan diselaraskan dengan inisiatif MyDigital sebagai elemen penting untuk mencapai visi menyediakan ruang siber yang selamat, terjamin dan berdaya tahan.

Perdana Menteri berkata melalui MCSS, kerajaan akan memperkukuh kemampuan tempatan untuk meramal, mengesan, mencegah dan bertindak balas terhadap ancaman siber dengan mempertingkatkan tadbir urus berkaitan keselamatan siber, memupuk individu kompeten, menyokong proses amalan terbaik dan menggunakan teknologi yang berkesan.

“MCSS juga telah menggariskan 113 program di bawah 35 pelan tindakannya, dan satu daripadanya ialah mengadakan persidangan dan pameran antarabangsa dwi tahunan, juga dikenali sebagai CYDES,” tambahnya.

Mengenai Covid-19, Muhyiddin berkata pandemik itu telah mengubah hampir semua aspek kehidupan manusia, maka penggunaan teknologi digital telah menjadi norma baharu yang mempercepatkan usaha ke arah pergantungan dunia digital yang didapati meningkat secara signifikan dan di luar jangka.

“Dengan itu, peluang baharu telah tercipta. Covid-19, sememangnya memangkin pelan dan strategi kita untuk meningkatkan kadar celik digital. Kini, semakin ramai rakyat Malaysia terlibat dalam e-dagang, pelajar kita juga semakin terdedah kepada pembelajaran secara dalam talian sementara sektor ekonomi dan kerajaan terus meningkatkan kecekapan melalui digitalisasi.

“Jelas sekali bahawa penggunaan teknologi digital adalah sesuatu yang tidak dapat kita elakkan untuk menangani semua cabaran dalam menguruskan kesan terburuk akibat Covid-19, dan kita bangkit darinya, menjadi lebih berani dan kuat,” katanya.


Indonesia catat 59,384 kes baharu Covid-19 hari ini

Pasukan petugas Covid-19 Indonesia melaporkan 59,384 kes positif baharu dikesan setakat jam 12 tengah hari tadi, menjadikan kumulatif positif meningkat kepada 5,149,021, sejak jangkitan pertama diumumkan pada 2 Mac 2020.

Sementara itu, seramai 34,699 pesakit telah sembuh menjadikan keseluruhan kes pulih mencecah 4,481,909 kes.

Pasukan petugas itu juga mencatatkan 158 kematian berkaitan Covid-19 hari ini. Secara keseluruhan, jumlah pesakit yang meninggal dunia akibat virus itu di Indonesia mencapai 146,202 orang.

Pihak berkuasa juga kini memantau 36,710 orang yang disyaki dijangkiti virus itu, selain 489,780 spesimen berkaitan Covid-19 telah diuji hari ini.

Maklumat tersebut disampaikan oleh Pasukan Petugas Covid-19 Indonesia dan data tersebut boleh diakses oleh orang ramai di Covid19.go.id atau Kemkes.go.id.

Sementara itu, Ketua Badan Nasional Pengurusan Bencana (BNPB), Suharyanto berkata lonjakan kes Covid-19 berikutan penularan varian Omicron kini telah dikesan di kawasan luar Jakarta.

Suharyanto berkata, kawasan awal yang menjadi pusat penyebaran Covid-19 seperti Jakarta, Banten dan Bali nampaknya mengalami penurunan jumlah kes.

Bagaimanapun, wilayah, termasuk Jawa Barat, Jawa Tengah, Jawa Timur, dan wilayah di luar Jawa, menyaksikan lonjakan.

“Begitulah Omicron. Walaupun ia tidak terlalu membawa maut, jangkitannya sangat cepat,” katanya.

Peningkatan kes Covid-19 di pelbagai wilayah ini telah mengatasi jumlah kes yang meningkat semasa lonjakan kes varian Delta COVID-19 pada Jun 2021, katanya. – Agensi


Adun Melor meninggal dunia

Ahli Dewan Undangan Negeri (Adun) Melor daripada PAS, Dr Yusnan Yusof, 53, meninggal dunia di kediamannya di Melor, Kelantan jam 2.28 pagi tadi.

Kematian beliau disahkan Presiden PAS, Datuk Seri Abdul Hadi Awang yang memuat naik ucapan takziah kepada keluarga Allahyarham di laman Facebook beliau.

“Mendapat perkhabaran berita sedih pagi ini, YB Dr. Yusnan Yusof, ADUN Melor serta Timbalan EXCO Pembangunan Islam, Dakwah, Penerangan dan Hubungan Seranta Negeri Kelantan telah kembali ke rahmatullah di pagi Jumaat dan bulan Ramadan yang mulia ini,” tulis Hadi.

Katanya, jasa Allahyarham kepada rakyat dan negeri Kelantan terutamanya untuk warga Melor selama lapan tahun diamanahkan sebagai Adun Melor pasti akan dikenang dan dihargai.

Anak Allahyarham, Mohd Auzaie pula memaklumkan solat jenazah diadakan selepas solat Jumaat di Masjid Muhammadi, Kota Bharu dan jenazah akan dikebumikan di Tanah Perkuburan Pondok Haji Hassan, Ketereh.

Difahamkan, Allahyarham mengalami serangan jantung sebelum menghembuskan nafas terakhir.

Allahyarham meninggalkan seorang balu Romaini Mat Daud, 52, enam orang anak, dua menantu dan dua cucu.

Sementara itu, Menteri Besar Kelantan Datuk Ahmad Yakob dalam hantaran di Facebook merakamkan ucapan takziah buat ahli keluarga Allahyarham.


Kejatuhan ringgit tidak ok, harga barang makanan juga terkesan: Muhyiddin

Kerajaan digesa memandang serius isu kejatuhan nilai mata wang ringgit dan mencari langkah segera bagi mengelak ia menjadi lebih parah, kata Tan Sri Muhyiddin Yassin.

Pengerusi Majlis Pemulihan Negara (MPN) berkata kerajaan perlu segera menangani isu kejatuhan ringgit dengan mencari pendekatan yang berkesan dan tidak boleh menganggap ia bukan satu krisis yang serius.

“Isu kejatuhan nilai ringgit juga tidak dipandang serius. Perdana Menteri tidak tampil menjelaskan langkah-langkah yang akan diambil oleh kerajaan untuk membendung kejatuhan nilai ringgit.

“Malah dikatakan ini bukan masalah besar. Kononnya, Malaysia tidak berada dalam krisis. As if everything is okay.

“Saya tahu tidak semuanya okay di luar sana,” katanya dalam satu kenyataan di Facebook hari ini.

Jelas Muhyiddin, kejatuhan ringgit memberi kesan secara langsung terhadap harga barang makanan memandangkan nilai import makanan sahaja mencecah RM63 bilion dan perkara ini pastinya bukan sesuatu yang baik kepada rakyat.

“Malaysia mengimport sebahagian besar bahan makanan. Tahun lalu, nilai import bahan makanan sahaja mencecah RM63 bilion.

“Jika nilai ringgit terus merudum, harga barangan makanan akan menjadi lebih mahal.

“Is this okay? No, it is not okay,” katanya lagi.

Bagaimanapun, Muhyiddin berkata semua faktor ini tidak dipandang sebagai isu penting yang perlu ditangani dan mungkin disebabkan faktor tersebut rakyat yang berpuas hati dengan prestasi Perdana Menteri Datuk Seri Ismail Sabri Yaakob hanya 35 peratus.

“Nampaknya, Perdana Menteri tidak memandang semua isu ini sebagai sesuatu yang penting.

“Mungkin kerana itulah hanya 35 peratus rakyat berpuas hati dengan prestasi Perdana Menteri pada masa ini. Aspek pengurusan ekonomi negara mencatatkan prestasi terburuk dengan hanya 18 peratus berpuas hati,” katanya.

Muhyiddin juga menyentuh laporan kajian terbaharu yang dilaksanakan oleh Merdeka Centre for Opinion Research pada bulan Disember 2021.

“Kajian ini mendapati 12 peratus rakyat telah mula ikat perut dengan makan hanya sekali atau dua kali sehari (skip meal), 12 peratus tangguh rawatan perubatan dan 31 peratus lewat bayar hutang dan bil kerana tiada wang.

“Selain itu, kajian oleh Mindshare, sebuah entiti bukan kerajaan, menunjukkan 61 peratus rakyat Malaysia telah berada dalam kumpulan berpendapatan terkebawah (B60), iaitu dengan pendapatan isi rumah di bawah RM5,000 sebulan, selepas pandemik Covid-19 melanda negara.

“76 peratus daripada kumpulan ini berpendapatan kurang RM3,000 sebulan. Kejatuhan nilai ringgit, kenaikan kadar inflasi dan keadaan ekonomi pasca pandemik telah memberi kesan buruk ke atas kehidupan rakyat,” katanya lagi.

Mengambil kira faktor kesusahan yang sedang dialami rakyat ketika ini, Muhyiddin juga sudah meminta jentera parti Perikatan Nasional untuk membantu rakyat yang terkesan.

“Sebagai Pengerusi Perikatan Nasional, saya telah mengarahkan jentera parti supaya terus membantu rakyat yang susah termasuk mengedarkan bakul makanan kepada mereka yang memerlukan dan menganjurkan Program Jualan Prihatin yang menawarkan barangan keperluan harian dengan harga yang murah,” tegasnya lagi.

Berbeza dengan pendekatan diambil Barisan Nasional (BN) yang berterusan mendesak pilihan raya umum ke-15 (PRU-15) diadakan segera, Muhyiddin berkata masih tidak sampai ke tahap mahu mendesak Ismail Sabri membubarkan Parlimen seperti dikehendaki oleh pemimpin UMNO tetapi jika berterusan gagal menguruskan negara mungkin elok juga pilihan raya diadakan bagi memilih kerajaan lebih cekap.

“Pada masa yang sama, BN sedang menekan Perdana Menteri untuk membubarkan Parlimen dengan segera supaya pilihan raya dapat diadakan.

“Saya belum sampai ke tahap mahu mendesak Perdana Menteri supaya membubar Parlimen.

“Tetapi saya pun terfikir, jika Perdana Menteri terus gagal mengurus ekonomi dan negara dengan baik, eloklah pilihan raya diadakan supaya sebuah kerajaan baharu yang lebih cekap, prihatin dan bebas rasuah dapat dipilih oleh rakyat,” katanya lagi.


Perbicaraan 10 kes bekas Menteri Besar Perlis dari UMNO berjalan serentak

10 pertuduhan dihadapi bekas Menteri Besar (MB) Perlis, Datuk Seri Azlan Man akan berjalan serentak.

Bekas MB dari UMNO itu berdepan lima tuduhan mengemukakan tuntutan palsu dan lima tuduhan menerima hasil aktiviti haram semasa memegang jawatan tersebut.

Dalam prosiding hari ini, lima tuduhan mengemukakan tuntutan palsu dari Mahkamah Sesyen Perlis dibacakan semula terhadap Azlan, dan beliau mengekalkan pengakuan tidak bersalah terhadap kelima-lima tuduhan berkenaan.

Sehubungan itu, Timbalan Pendakwa Raya Zander Lim Wai Keong memohon supaya lima tuduhan itu digabungkan dan didengar bersama lima tuduhan menerima hasil aktiviti pengubahan wang haram (yang didakwa di Mahkamah Sesyen Kuala Lumpur) mengikut Seksyen 165 Kanun Acara Jenayah (KAJ).

Pada peringkat itu, peguam bela Azlan, Burhanudeen Abdul Wahid berkata, pihak pembelaan menyerahkan perkara terbabit kepada budi bicara mahkamah.

Sehubungan itu, Azura membenarkan permohonan pendakwaan supaya 10 tuduhan itu dibicarakan bersama.

Sementara itu, Wai Keong memberitahu mahkamah, pihaknya sudah menyerahkan dokumen berkaitan kedua-dua kes kepada pembelaan mengikut Seksyen 51A KAJ.

“Justeru itu, kami memohon supaya mahkamah menetapkan tarikh lain untuk sebutan kes kerana dimaklumkan pihak pembelaan akan menhantar representasi (untuk menimbangkan pertuduhan) kepada Jabatan Peguam Negara (AGC),” katanya menurut laporan BH.

Burhanudeen kemudian mengesahkan perkara itu dan memaklumkan bahawa pihak pembelaan memerlukan masa untuk meneliti dokumen dan mendapatkan arahan lanjut daripada anak guamnya, serta memohon tarikh pengurusan kes pada 8 September ini.

Permohonan peguam itu kemudian dibenarkan mahkamah.

Pada 10 April lalu, Azlan mengaku tidak bersalah terhadap lima pertuduhan membuat tuntutan palsu perjalanan ke luar negara berjumlah RM1.185 juta dari 2013 hingga 2017 ketika mentadbir negeri Perlis.

Azlan didapati dengan niat menuntut kemudahan cuti seberang laut yang layak diberikan kepadanya sebagai Menteri Besar Perlis, bagi tempoh bermula 2013 sehingga 2017, sedangkan tidak ada sebarang perjalanan berkenaan oleh beliau.

Ia membabitkan sebut harga tiket penerbangan ke London, United Kingdom dan invois syarikat pelancongan Sri Kedawang Travel & Tours (W) Sdn Bhd serta Aidil Travel & Tours Sdn Bhd.

Beliau didakwa membuat pernyataan palsu mengenai butiran membabitkan kos bagi tiket penerbangan, hotel penginapan dan pengangkutan ke London dalam beberapa tarikh pada 20 Disember 2013 hingga 2 Januari 2014, 17 hingga 26 Disember 2014, 18 hingga 29 Disember 2015, 23 Disember 2016 hingga 1 Januari 2017 serta 23 hingga 30 November 2017.

Tuduhan itu adalah mengikut Seksyen 18 Akta Suruhanjaya Pencegahan Rasuah (SPRM) 2009 yang boleh dihukum mengikut Seksyen 24(2) akta yang sama, membawa hukuman penjara tidak melebihi 20 tahun dan denda tidak kurang daripada lima kali ganda jumlah atau nilai butiran dokumen yang palsu atau berbentuk wang atau RM10,000, mengikut mana yang lebih tinggi.

Pada 12 April pula, Azlan didakwa di Mahkamah Sesyen di sini atas lima pertuduhan menerima hasil daripada aktiviti haram (AMLA) berjumlah RM1.06 juta.

Mengikut kelima-lima pertuduhan, Azlan didakwa menerima hasil daripada aktiviti haram, iaitu wang berjumlah RM1,059,675.25 daripada Sri Kedawang Travel & Tours (W) Sdn Bhd, Aidil Travel & Tours Sdn Bhd dan wakil Aidil Travel, Abdul Rahim Halim.

Pertuduhan dibuat mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum bawah seksyen 4(1) akta sama.


Kes rasuah: Zahid ulangi dakwaan pertuduhan bermotifkan politik

Presiden UNNO Datuk Seri Ahmad Zahid Hamidi hari ini sekali lagi menegaskan di Mahkamah Tinggi Kuala Lumpur bahawa dia berdepan pendakwaan bermotifkan politik selepas gabungan Barisan Nasional (BN) kalah dalam Pilihan Raya Umum Ke-14 (PRU-14) pada Mei 2018.

Zahid, yang memberi keterangan membela diri dalam perbicaraan rasuahnya, memberitahu mahkamah bahawa aduan kepada Suruhanjaya Pencegahan Rasuah Malaysia (SPRM) dengan cepat dibuat terhadapnya selepas BN ketika itu gagal memperoleh kerusi yang mencukupi bagi membentuk kerajaan selepas PRU-14.

Susulan pertukaran kerajaan di mana gabungan pembangkang Pakatan Harapan (PH) mengambil alih, Zahid mendakwa pemimpin daripada gabungan BN didakwa manakala ahli politik PH dibebaskan daripada kes jenayah.

“Segelintir ahli politik yang dahulunya menjadi pembangkang dan kemudian apabila PH mengambil alih, terdapat 15 orang yang berada di mahkamah dan menghadapi pertuduhan, kesemua 15 daripada mereka ditarik balik pertuduhan, manakala kami yang kalah, kami didakwa.

“Saya ingin menyatakan bahawa antara mereka yang ditarik balik pertuduhan termasuk YB Sivarasa, YB Lim Guan Eng, YB Hassan Karim, Rafizi Ramli, dan beberapa orang lagi.

“Seingat saya 15 orang. Manakala pihak yang kalah, selain saya, Datuk Seri Najib (Razak), Setiausaha Agung UMNO sendiri YB Datuk Seri Ahmad Maslan, Bendahari UMNO YB Tengku Adnan (Tengku Mansor) dan lebih kurang 18 lagi pemimpin parti saya turut dihadapkan ke mahkamah.

“Dan terdapat lebih 81 ketua bahagian yang turut dipaksa untuk diheret dan didakwa di mahkamah atas tuduhan memperoleh dana daripada organisasi di bawah pentadbiran bekas perdana menteri itu,” dakwa Zahid menurut laporan Malay Mail.

“Yang Arif, jika ini bukan pendakwaan politik, saya tidak tahu istilah apa lagi yang boleh digunakan, kerana mereka yang didakwa telah ditarik balik pertuduhan oleh peguam negara ketika itu, manakala mereka daripada pihak yang kalah diheret ke mahkamah untuk dikenakan tindakan,” tambahnya.

“Jadi contoh-contoh ini, saya pertimbangkan, dan persepsi orang ramai juga menganggap ini sebagai pendakwaan politik atau pendakwaan terpilih,” dakwanya lagi di hadapan Hakim Datuk Collin Lawrence Sequerah.

Zahid kemudian bercakap tentang kepercayaannya terhadap mahkamah adalah adil dan keadilan adalah sistem perundangan yang betul, tetapi kemudian mencadangkan supaya sistem perundangan tidak digunakan untuk membalas dendam.

Dia juga menyatakan bahawa laporan SPRM yang dibuat terhadapnya dibuat berikutan kekalahan BN pada PRU14 dan setelah BN menjadi pembangkang.

Merujuk kepada 47 pertuduhan terhadapnya, Zahid juga mendakwa terdapat ‘perbicaraan’ yang dijalankan di ‘mahkamah pendapat umum’.

Dalam kes ini, Ahmad Zahid menghadapi 47 pertuduhan iaitu 12 daripadanya kerana pecah amanah berhubung lebih RM31 juta dana Yayasan Akalbudi (YAB), 27 pertuduhan pengubahan wang haram dan lapan pertuduhan rasuah lebih RM21.25 juta.

Zahid didakwa dengan 12 pertuduhan pecah amanah, iaitu menggunakan dana YAB untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah pula, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Ia bagi melaksanakan penambahan pembekalan cip pasport selama lima tahun atau 12.5 juta cip yang akan dimasukkan ke dalam halaman biodata polycarbonate Pasport Malaysia untuk Jabatan Imigresen Malaysia, sebagai pengendali perkhidmatan pusat sehenti di Pakistan dan Nepal di bawah kendalian Kementerian Dalam Negeri.

Ahli Parlimen Bagan Datuk itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.


Sokong Parlimen hibrid tapi jangan ganggu Proklamasi Darurat

Langkah untuk mengadakan sidang Parlimen secara hibrid akan dapat membantu kerajaan membuat penjelasan secara teratur kepada rakyat tetapi ia tidak boleh mengganggu Proklamasi Darurat, kata Menteri Wilayah Persekutuan Tan Sri Annuar Musa.

Annuar menyambut baik cadangan tersebut memandangkan ia akan membantu kerajaan menjawab kritikan dan dakwaan yang tidak tepat oleh pembangkang khususnya melibatkan usaha-usaha yang sedang diambil untuk menangani penularan pandemik Covid-19.

“Saya sebagai ahli Parlimen mengalu-alukan bila ada sidang dan kalau ada sidang menteri-menteri pula berpeluang untuk menjawab soalan-soalan daripada menjawab di Facebook macam-macam.

“Saya fikir lebih suka jawab di Parlimen face to face…kita boleh dengar soalan tambahan dan kita boleh beri penjelasan secara teratur,” katanya semasa melawat Program Saringan Komuniti Bersasar (RTK-Antigen) di Perumahan Awam Seri Sabah 3A, Bandar Tun Razak hari ini.

Bagaimanapun, Annuar berkata sidang parlimen tersebut tidak boleh dijadikan tempat untuk pembangkang mencabar Proklamasi Darurat yang diumumkan oleh Yang Di-Pertuan Agong (YDPA) Al-Sultan Abdullah Ri’ayatuddin Al-Mustafa Billah Shah.

“Jadi, saya secara peribadi untuk Parlimen Ketereh mengalu-alukan kalau ada persidangan asalkan persidangan itu tidak mengganggu proses atau pun keadaan Proklamasi Darurat yang telah pun diisytihar Agong,” kata Ahli Parlimen Ketereh itu lagi.

Semalam, Menteri di Jabatan Perdana Menteri (Parlimen dan Undang-undang), Datuk Seri Takiyuddin Hassan yang memaklumkan kerajaan sedang mengkaji kaedah dan pendekatan untuk memungkinkan Dewan Rakyat dan Dewan Negara bersidang.

Jelasnya lagi, tempoh darurat boleh disambung sekiranya penularan Covid-19 masih berleluasa memandangkan peperangan untuk melawan pandemik adalah keutamaan kerajaan ketika ini.

“Bila kita pilih nak buat Proklamasi Darurat ia ada satu tempoh… macam sekarang kita buat hingga Ogos, kalau Ogos tu tak dapat disempurnakan kalau perlu bersambung kita timbang akan sambung sebab keutamaan kita mesti menang dulu peperangan ini dan untuk perangi Covid ini tak boleh ambil secara berasingan daripada proses vaksinasi imunisasi nasional.

“Jangan ambil dari kes berapa ramai dan berapa ribu kes… kena tengok pula dari sudut penawarnya…jadi kalau sakit melonjak penawar belum sempurna kita sudah give up, tak boleh,” ujarnya.

Tempoh Darurat ini berkuatkuasa sehingga 1 Ogos 2021 atau satu tarikh yang lebih awal jika angka kes positif Covid- 19 dapat dikawal dan diturunkan dengan berkesan.

Bagaimanapun, sepanjang tempoh tersebut juga pemimpin pembangkang mendesak supaya Darurat dibatalkan, malah sanggup berhimpun depan Istana Negara semata-mata untuk mendesak Agong mendengar cakap mereka.


Macam mana Zahid nak jadi PM jika arahan pun tak diikuti?

Bagaimana Datuk Seri Ahmad Zahid Hamidi hendak menjadi Perdana Menteri (PM) Malaysia jika beliau sendiri pun ‘kurang sifat kepemimpinan’, persoal Ahli Parlimen UMNO Padang Rengas, Datuk Seri Nazri Aziz.

Beliau berkata, sudah jelas semua menteri UMNO sepatutnya meletak jawatan selepas parti memutuskan untuk tidak bekerjasama dengan Bersatu bagaimanapun sebaliknya yang berlaku.

“Tetapi presiden tidak ada kepemimpinan untuk mengarahkan mereka berbuat demikian. Adakah beliau bimbang mereka tidak mahu ikut arahan beliau?” soal Nazri yang dipetik portal Free Malaysia Today.

Nazri berkata tidak menjangka Zahid akan mengarahkan semua menteri berkenaan untuk meletak jawatan dalam Kabinet Tan Sri Muhyiddin Yassin.

“Ini menampakkan UMNO sebagai ‘harimau kertas’ selepas ‘mengaum’ di PAU2020,” kata Nazri.

Menurut Nazri lagi Presiden UMNO yang juga bekas Timbalan Perdana Menteri itu perlu faham prinsip akauntabiliti moral dan ‘buat perkara yang betul’.

“Beliau mungkin dipilih melalui demokrasi, tetapi ada juga akauntabiliti moral. Sekiranya kamu didakwa di mahkamah, kamu mesti melakukan apa yang terbaik bagi parti,” katanya lagi.

Awal pagi tadi, Perdana Menteri mengumumkan semua 14 menteri UMNO dalam Kabinet beliau menerima nasihat untuk kekal berada dalam pentadbirannya.


Muhyiddin, isteri terima dos penggalak

Pengerusi Majlis Pemulihan Negara (MPN) Tan Sri Muhyiddin Yassin bersama isteri Puan Sri Noorainee Abdul Rahman menerima suntikan dos penggalak Covid-19 di pusat pemberian vaksin (PPV) Axiata Arena, ibu negara hari ini.

Mantan Perdana Menteri itu secara sukarela tampil menerima dos penggalak setelah menjadi penerima pertama vaksin Pfizer sempena pelancaran Program Imunisasi Covid-19 Kebangsaan (PICK) pada 24 Februari lalu.

“Saya ada hubungi dan diberitahu untuk datang hari ini dan datang hari ini, saya memang dah ditunggu.

“Mengikut laporan yang saya baca bagus kalau sudah dapat dua dos, lepas beberapa bulan di peringkat usia mungkin ada menurun ketahanan badan.

“Jadi bila ada suntikan ketiga ini ia bina semula ketahanan badan,” katanya

Muhyiddin, 74, turut menjelaskan proses di PPV berjalan lancar dan beliau tidak mengalami sebarang kesan segera.

Katganya, beliau secara sukarela membuat janji temu melalui aplikasi MySejahtera beberapa hari lepas untuk mendapatkan suntikan penggalak.

Beliau turut mengingatkan orang ramai supaya terus mematuhi prosedur operasi standard (SOP) walaupun kebanyakan negeri kini berada di Fasa Tiga dan Fasa Empat Pelan Pemulihan Negara.


Lantikan politik: Husam sahkan jadi Pengerusi SPNB

Datuk Husam Musa – calon Pakatan Harapan (PH) yang kalah Pilihan Raya Umum Ke-15 (PRU-15) di Parlimen Pasir Mas – mengesahkan dia dilantik sebagai Pengerusi Syarikat Perumahan Negara Berhad (SPNB).

Bekas Naib Presiden Parti Amanah Negara (AMANAH) bagaimanapun enggan mengulas lanjut berhubung pelantikan itu, lapor BN.

“Saya belum masuk pejabat lagi, Insya-Allah cadangnya hari Khamis. Nanti selepas itu (beri kenyataan),” katanya.

Terdahulu, sebuah portal melaporkan pelantikan Husam sebagai Pengerusi SPNB.

Husam sebelum ini pernah dilantik sebagai Pengerusi Lembaga Kemajuan Pertanian Kemubu (KADA).

Pada PRU-15 lalu, Husam hanya mendapat 6,439 undi, berbanding 44,444 undi yang diperoleh calon Perikatan Nasional, Ahmad Fadhli Shaari, dalam saingan empat penjuru yang turut menyaksikan calon Barisan Nasional (13,727 undi), dan PUTRA (543 undi).

Bekas Pengerusi PH Kelantan itu pernah menjadi Naib Presiden PAS dan menyandang jawatan Pengerusi Jawatankuasa Perancangan Ekonomi, Kewangan Dan Kebajikan dalam kerajaan negeri pada tahun 2008.


Pejuang sedia sokong PN bentuk kerajaan jika kleptokrat, kluster mahkamah tidak ada

Presiden Parti Pejuang Datuk Seri Mukhriz Mahathir sedia memberi sokongan kepada Perikatan Nasional (PN) dengan syarat tidak ada kumpulan kleptokrat di dalam kerajaan yang akan dibentuk kelak.

Bercakap pada wawancara khas bersama Buletin Awani Khas hari ini beliau berkata langkah itu tidak dapat dielak sekiranya Pejuang boleh menjadikan angka majoriti milik PN.

“Kami (Pejuang) bersedia bekerjasama dengan mereka (PN), itu bukan dapat kita elak untuk kita mencukupkan angka (majoriti) itu,” katanya ketika ditanya sama ada Pejuang akan memberi sokongan kepada PN bagi membolehkan seorang calonnya diangkat menjadi Perdana Menteri dan menubuhkan kerajaan.

Katanya Pejuang kekal dengan prinsip untuk memerangi rasuah dan menolak pemimpin yang terpalit dengan mahkamah ketika ini.

“Kami dari awal lagi kekal berprinsip dalam soal memerangi rasuah, jadi dalam hal itu kami akan bermasalah jika majoriti yang kami sokong itu mengandungi apa yang kami katakan kluster mahkamah.

“Itu pun salah satu faktor selain yang saya sebutkan tadi, itu prinsip kami,” jelasnya lagi.

Kumpulan kleptokrat merujuk Datuk Seri Najib Razak yang menjadi Perdana Menteri dan Datuk Seri Ahmad Zahid Hamidi sebagai Timbalan Perdana Menteri, sebelum Barisan Nasional (BN) tewas pada Pilihan Raya Umum Ke-14 (PRU14) lalu.

Sementara Kluster Mahkamah juga merujuk kepada Najib, Zahid dan beberapa lagi pemimpin UMNO yang sedang berdepan tuduhan di mahkamah atas penyalahgunaan kuasa, rasuah dan pengubahan wang haram membabitkan berjuta-juta ringgit.

Pemimpin terbabit diheret ke mahkamah ketika pentadbiran Kerajaan Pakatan Harapan (PH) pimpinan Pengerusi Pejuang sekarang, Tun Dr Mahathir Mohamad, sebelum PH tumbang dan digantikan Kerajaan PN.

Sebelum ini, Tan Sri Muhyiddin Yassin pada hari-hari terakhir sebelum meletak jawatan Perdana Menteri berkata beliau tetap berpegang kepada prinsip tidak akan campur tangan dalam membebaskan individu tertentu yang sedang dibicarakan di mahkamah.

Muhyiddin juga mendedahkan beliau ditentang oleh individu berkenaan kerana tidak mahu membebaskan mereka daripada tuduhan jenayah di mahkamah.

Mengulas lanjut, Mukhriz bagaimanapun berkata ketika ini Pejuang masih berunding dengan parti-parti politik lain dalam memberikan sokongan agar nama Perdana Menteri yang baharu dapat dipersembahkan kepada Yang di-Pertuan Agong pada Rabu.

“Kami sedang berbincang dengan pihak lain, kita akan cuba mendapatkan seorang calon yang mempunyai majoriti… jadi hasil perbincangan itu belum dimuktamadkan dan saya rasa esok kita akan tahu. Saya harap majoriti yang hendak dicapai itu menjadi kenyataan,” katanya lagi.


Tindakan Rafizi tolak khemah besar seperti mahu lawan Anwar, kata pemimpin PH

Pendirian Timbalan Presiden PKR Rafizi Ramli yang menolak konsep “Khemah Besar” seperti mahu berlawan dengan Ketua Pembangkang Datuk Seri Anwar Ibrahim, kata pemimpin parti komponen Pakatan Harapan (PH).

Rafizi mengeluarkan kenyataan terbuka yang memberi isyarat menolak konsep “Khemah Besar” semalam selepas menyenaraikan 20 calon Majlis Pimpinan Pusat (MPP) pilihannya, ia bagaimanapun menimbulkan rasa tidak puas hati DAP dan Parti Amanah.

Pengerusi DAP, Lim Guan Eng mempersoalkan pendirian Rafizi tersebut yang dilihatnya seperti berlawanan dengan Presiden PKR, Anwar walhal konsep “Khemah Besar” sudah dimuktamadkan semasa perbincangan sebelum ini.

“Itu ialah keputusan yang dibuat oleh PH yang mana konsep khemah besar adalah ingin menyatupadukan parti pembangkang yang tulen.

“Itu dinyatakan oleh Datuk Seri Anwar sewaktu pemukiman di Port Dickson. Itu faktanya. Kalau nak buat keputusan yang berlawanan, bermakna dia lawan Anwar lah,” katanya dipetik laporan Utusan Malaysia.

Sementara itu, Timbalan Presiden Amanah, Datuk Seri Salahuddin Ayub juga tidak faham dengan pendirian Rafizi tersebut berkata berkata, tiada sebab menolak konsep khemah besar kerana ia adalah persetujuan bersama dalam PH.

“Apa pasal nak tolak (khemah besar)? Kita nak bawa kemungkinan Anwar menjadi Perdana Menteri itu berjaya. Kita nak semua parti pembangkang bersatu.

“Yang mana ingin kerjasama, kita pelawa. Yang tidak mahu, kita ucapkan terima kasih dan kita hormati,” katanya.

Semalam, dalam satu kenyataan di laman Facebook, Rafizi ‘menawarkan’ 25 calon MPP yang menurutnya mampu memainkan peranan penting dan melonjakkan semula PKR yang semakin ditolak oleh pengundi tua dan muda.

Rafizi mengingatkan ahli supaya memilih calon-calon yang dengan jelas menolak konsep khemah besar, sebaliknya perlu membina kekuatan sendiri.

“Kita wajar memilih calon-calon yang secara jelas menolak khemah besar. Sebahagian besar anggota Keadilan di seluruh negara pada dasarnya menolak khemah besar dan mahu Keadilan membina kekuatan sendiri. Undilah calon-calon yang konsisten menolak khemah besar.

“Pilih calon-calon yang mempunyai kepakaran masing-masing yang boleh digunakan untuk membina kekuatan parti.

“Kita wajar menjauhi budaya mengangkat pemimpin yang hanya mahu mengisi jawatan tetapi tidak berfungsi atau tidak ada sebarang idea untuk menambahbaik parti,” katanya.


Bekas ADUN kahwin sejenis bukan lagi ahli DAP, kata Ketua Wanita

DAP menjelaskan seorang bekas Ahli Dewan Undangan Negeri (ADUN) wanitan yang tular berkahwin sejenis baru-baru ini bukan lagi ahli parti tersebut.

Ketua Wanita DAP, Chong Eng menjelaskan mereka tidak menyokong golongan lesbian, gay, biseksual, dan transgender (LGBT), ia ekoran seorang bekas ADUN yang pernah mewakili parti itu sudah berkahwin dengan pasangan sama jenisnya di luar negara.

Eng berkata perempuan terbabit difahamkan berada di Amerika Syarikat selepas lama meninggalkan Malaysia, dan tidak lagi mewakili DAP selepas berundur dari politik.

“Kita juga tidak mengetahui apa-apa (perkara peribadi) yang dilakukan dia selepas pergi ke negara itu.

“Ingin saya tegaskan bahawa kerajaan sekarang juga tidak menyokong LGBT dan janganlah guna isu ini sebagai modal politik,” katanya dipetik laporan BH.

Beliau berkata demikian kepada pemberita selepas suatu majlis rapat umum di Seberang Jaya, Pulau Pinang.

Menurut laporan itu, baru-baru ini tular di media sosial tentang perkahwinan sejenis dua wanita, yang dipapar bersama di sebuah inap desa di Pulau Pinang.

Majlis Islam Negeri Pulau Pinang (MAINPP) juga dilaporkan akan menyiasat dakwaan berkenaan.


Bekas Setiausaha Sulit Najib dedah arahan berhubung audit 1MDB

Tan Sri Shukry Mohd Salleh yang juga bekas Setiausaha Sulit kepada bekas Perdana Menteri Datuk Seri Najib Razak membuat pendedahan berhubung arahan yang diterimanya melibatkan laporan Jabatan Audit Negara (JAN) dalam laporan audit 1Malaysia Development Berhad (1MDB).

Shukry semasa memberi keterangan saksi hari ini memberitahu arahan itu diberikan kepadanya dalam satu pertemuan pada 26 Februari 2016.

Najib memberi arahan itu agar pihak pembangkang ketika itu tidak boleh menggunakan isu tersebut dalam kritikan mereka, kata Shukry dalam perbicaraan kes pinda laporan audit 1MDB hari ini.

“Pada 26 Februari 2016, saya jumpa Najib di pejabatnya dan Najib arahkan saya, lebih kurang, (kata) macam ini, ‘Shukry, anda beritahu audit agar isu sensitif dan tak relevan seperti Jho Low dalam 1MDB tak dimasukkan dalam laporan’.

“‘Jika pembangkang dapat tahu perkara ini, ia boleh jadi isu’,” katanya ketika memberi keterangan saksi di Mahkamah Tinggi Kuala Lumpur menurut laporan Malaysiakini.

Shukry juga mendakwa dia kemudian menghubungi bekas pengarah JAN ketika itu, Saadatul Nafisah Bashir Ahmad untuk menyampaikan arahan Najib.

Najib dituduh menggunakan kedudukannya untuk mengarahkan pindaan terhadap laporan audit akhir 1MDB sebelum dikemukakan kepada Jawatankuasa Kira-kira Wang Negara, untuk mengelakkan tindakan terhadapnya.

Shukry bersama bekas CEO 1MDB, Arul Kanda Kandasamy didakwa bersubahat dengan Najib dalam membuat pindaan tersebut.

Pertuduhan dibuat mengikut Seksyen 23 (1) Akta SPRM 2009, yang memperuntukkan hukuman penjara hingga 20 tahun dan denda tidak kurang dari lima kali jumlah suapan atau RM10,000, mana yang lebih tinggi jika sabit kesalahan.

Pihak pendakwaan menyatakan keputusan untuk meminda laporan itu dibuat dalam mesyuarat di pejabat Ketua Setiausaha Negara ketika itu, Tan Sri Ali Hamsa pada 24 Februari 2016.

Arahan tersebut melibatkan bahagian tertentu laporan audit 1MDB yang diubah atau dipadam, termasuk isu kehadiran Jho Low dalam Mesyuarat Lembaga Pengarah.


Sultan Kelantan larang ceramah bertentangan dasar kerajaan

Sultan Kelantan Sultan Muhammad V melarang sebarang ceramah yang bertentangan dengan dasar kerajaan berkaitan penularan wabak dan Program Imunisasi Covid-19 Kebangsaan (PICK).

Yang Dipertua Majlis Agama Islam dan Adat Istiadat Melayu Kelantan (MAIK) Tengku Tan Sri Mohamad Rizam Tengku Abdul Aziz berkata larangan itu dibuat selepas pihaknya mendapati segelintir pendakwah termasuk Pemegang Tauliah Mengajar MAIK membuat kenyataan yang bertentangan dengan dasar kerajaan berhubung perkara tersebut.

“Perkara ini memberi kesan negatif terhadap langkah kerajaan untuk membendung wabak ini daripada terus merebak dalam masyarakat negeri ini.

“Dalam situasi darurat sekarang, semua pihak perlu menghentikan semua perbezaan dan pendapat dalam perkara ini berdasarkan sabda Nabi Muhammad SAW – Maka jika kalian melihat perselisihan, berpeganglah pada as-Sawad al-A’dzham (majoriti orang-orang Islam) – dan berdasarkan kaedah fiqh ‘keputusan hakim mengangkat segala khilaf’,” katanya dalam kenyataan hari ini.

Tengku Mohamad Rizam yang juga Tengku Temenggong Kelantan berkata jika mana-mana pegawai masjid bandar/jajahan/mukim, Pemegang Tauliah Mengajar MAIK dan pendakwah didapati melakukan perkara berkenaan, MAIK tidak teragak-agak untuk mengambil tindakan tegas.

“MAIK mengharapkan kerjasama daripada semua pihak terutama pegawai masjid bandar/jajahan/mukim, Pemegang Tauliah Mengajar MAIK serta pendakwah agar menyampaikan pengajaran selari dengan dasar kerajaan khususnya berkaitan wabak Covid-19 dan program imunisasi/pemvaksinan Covid-19,” katanya.


Hospital Thailand hadapi tekanan hebat akibat krisis Covid-19

Penularan wabak Covid-19 di Thailand yang semakin meluas memberi tekanan cukup hebat kepada pihak hospital, sehingga pesakit terpaksa dirawat di tempat letak kereta, manakal pesakit kritikal terpaksa dibiarkan sehingga meninggal dunia kerana fasiliti kesihatan yang terhad.

Majoriti hospital di Thailand sudah pada tahap maksimum dan kebanyakkan pesakit perlu melakukan pengasingan kendiri di rumah.

Ketua Bahagian Penyakit Berjangkit Universiti Thammasat, Prof Anucha Apisarnthanarak berkata ramai pesakit yang tidak mempunyai tempat sesuai untuk melindungi mereka.

“Sementara bilik rawatan di hospital telah penuh, mereka mesti melakukan pengasingan kendiri di rumah atau di tempat lain.

“Pesakit yang melakukan kuarantin kendiri di rumah berisiko untuk menjangkiti anggota keluarga yang lain dan dalam keadaan ini, di mana suntikan vaksin belum diberikan secara meluas, ia sangat membimbangkan,” katanya.

Tahun lalu, Thailand telah dijadikan contoh oleh negara lain kerana mencatatkan kes jangkitan Covid-19 yang terendah di dunia.

Namun, kini negara itu berdepan gelombang ketiga bermula April lalu susulan penularan varian Delta di pusat-pusat hiburan malam di Bangkok, selain di penjara, kilang, tapak pembinaan dan kawasan penduduk padat.

Dalam tempoh empat bulan, jumlah kematian telah melonjak dari 100 kes ke 4,146 kes semalam.

Menurut sukarelawan perubatan, terdapat ramai pesakit yang meninggal dunia di rumah ketika kuarantin kendiri kerana majoriti hospitalnya telah dipenuhi dengan pesakit Covid-19.

Minggu lalu, terdapat kes kematian di jalan-jalan di Bangkok termasuk satu kes dimana mayatnya dibiarkan di kaki lima jalan selama berjam-jam sebelum diuruskan dan hal ini telah menimbulkan kemarahan orang ramai.

Tindakan dari pihak kerajaan dalam menyelesaikan masalah itu dikatakan lambat dan perlu mengubah strategi bagi menyelesaikannya. Mereka perlu mencari vaksin yang berkualiti dan memberikan kepada semua rakyatnya secepat mungkin.

“Thailand sedang bergelut untuk mendapatkan bekalan vaksin sedangkan negara-negara lain sedang mendorong rakyatnya untuk diberikan suntikan vaksin,” kata seorang sukarelawan.

Kerajaan Thailand telah dikecam hebat kerana tidak melaksanakan sekatan penutupan lebih awal ketika jumlah kes jangkitan berada pada tahap rendah sejak beberapa bulan lalu.

Sekatan hanya dilakukan setelah keadaan semakin serius susulan penularan varian Delta di seluruh wilayahnya.

Kerajaan Thailand juga mengakui kes pesakit Covid-19 menunjukkan jumlah yang tinggi melebihi kapisiti ujian saringan PCR harian.

Semalam, terdapat ramai ahli akademik dan media yang mengeluarkan kenyataan meminta agar kerajaan Thailand memberikan perincian yang lebih khusus tentang tarikh dan jenis suntikan yang akan diterima serta bilakah dos vaksin akan dihantar ke Thailand.

Sebelum ini, tular surat dari AstraZeneca yang memaklumkan hanya 6 peratus dos vaksin yang diagihkan kepada Thailand, bertentangan dengan maklumat diberikan kerajaan. Thailand merupakan hab serantau untuk pengeluaran vaksin AstraZeneca.

Namun, pengeluaran oleh syarikat milik kerajaan Siam BioScience mengalami sedikit kelewatan.

Melalui data Our World, hanya kira-kira 5 peratus penduduk Thailand yang telah diberikan suntikan vaksin sepenuhnya, manakala 17 peratus lagi telah menerima satu dos suntikan vaksin. – Agensi


Kerajaan kekal tak iktiraf UEC

Kerajaan kekal dengan pendirian tidak mengiktiraf Sijil Peperiksaan Bersepadu (UEC) – sijil lepasan sekolah menengah persendirian Cina (SMPC) – kerana ia bertentangan dengan Dasar Pendidikan Kebangsaan dan Akta Pendidikan 1996 (Akta 550).

Menteri Kanan Pendidikan Datuk Dr Radzi Jidin berkata UEC yang dilaksanakan di SMPC menggunakan kurikulum yang digubal serta dibangunkan Dong Zong – Persekutuan Persatuan-Persatuan Lembaga Pengurus Sekolah Cina Malaysia – selain menggunakan bahasa Cina sebagai bahasa pengantar utama.

Sehubungan itu katanya, kerajaan hanya akan mempertimbangkan penyelesaian berhubung pengiktirafan terhadap UEC jika ia diubah supaya selari dengan Dasar Pendidikan Kebangsaan.

“Dasar Pendidikan Kebangsaan dilaksanakan melalui suatu sistem pendidikan kebangsaan yang memperuntukkan bahasa kebangsaan sebagai bahasa pengantar utama, melaksanakan kurikulum kebangsaan dan menyediakan murid untuk menduduki peperiksaan yang sama.

“Penetapan ini adalah bagi memenuhi aspirasi serta keperluan negara pada masa hadapan dan sebagai usaha memupuk perpaduan dalam kalangan rakyat selaras prinsip Rukun Negara.

“Oleh itu, UEC perlu mengikut Dasar Pendidikan Kebangsaan sekiranya mahu dipertimbangkan penyelesaiannya oleh kerajaan pada masa depan,” katanya dalam jawapan bertulis di Dewan Rakyat, hari ini (27 Julai).

Beliau menjawab soalan Wong Kah Woh (PH-Ipoh Timur) sama ada kerajaan berhasrat mengiktiraf UEC yang digunakan di SMPC, untuk kemasukan ke universiti awam, dan bila peruntukan kerajaan akan disalurkan kepada SMPC pada tahun ini.

Dalam pada itu, Radzi memaklumkan bahawa kementeriannya tidak tidak pernah menyalurkan sebarang peruntukan kewangan kepada SMPC.

“Ini disebabkan sistem pendidikan SMPC yang menawarkan UEC adalah tidak selari dengan Dasar Pendidikan Kebangsaan, Akta 550 dan lain-lain perundangan yang sedang berkuat kuasa,” katanya.


Tiada permohonan subsidi ayam dan telur dibuka bagi 2023, kata JPV

Permohonan subsidi bagi penternak ayam dan pengeluar telur ayam bagi tahun 2023 masih belum dibuka setakat ini, demikian dimaklumkan oleh Jabatan Perkhidmatan Veterinar (JPV) hari ini.

Dalam maklum balas terhadap laporan akhbar tempatan mengenai isu subsidi penternak ayam dan telur, JPV memaklumkan perkara mengenai subsidi berkenaan baru dibincangkan dalam mesyuarat Kabinet, Jumaat lalu, menurut laporan Bernama.

“Permohonan kepada Kabinet bagi subsidi ini adalah bagi tempoh Januari-Jun 2023,” menurut kenyataan JPV hari ini.

JPV berkata sehingga kini, JPV dan Kementerian Pertanian dan Keterjaminan Makanan masih menunggu minit kelulusan daripada pihak Kabinet bagi pelaksanaannya.

JPV juga memaklumkan permohonan subsidi bagi penternak ayam dan pengeluar telur ayam bagi tahun 2022 telah ditutup pada 15 Jan lepas.

Dalam laporan yang disiarkan akhbar berkenaan, penternak ayam penelur percaya kerajaan tidak akan meneruskan pemberian subsidi dalam usaha menstabilkan pengeluaran bekalan tersebut.

Memetik sumber, yang mewakili sebuah ladang pengeluar telur di Lembah Klang, perkara itu dikatakan semakin jelas apabila borang permohonan tuntutan subsidi dalam bentuk Google Form dalam laman web JPV sudah tiada.

Dalam laporan tersebut, Sabtu lalu, Menteri Pertanian dan Keterjaminan Makanan, Datuk Seri Mohamad Sabu memaklumkan kerajaan akan mengkaji semula keperluan untuk meneruskan pemberian subsidi kepada penternak ayam dan pengeluar telur pada Jun ini.

Beliau berkata, setakat ini sebanyak RM1.8 bilion subsidi telah diperuntukkan kepada penternak ayam serta pengeluar telur terlibat dan ia dijangka meningkat melebihi RM2 bilion sehingga Jun ini.

Katanya, jika kerajaan berjaya menstabilkan harga ayam dan telur maka tiada keperluan untuk memberi subsidi kepada penternak tersebut.


UMNO dihinggapi penyakit tua kini sedang dihanyutkan: Hadi Awang

Presiden PAS Tan Sri Abdul Hadi Awang menyifatkan UMNO kini sudah dihinggapi penyakit tua selain mengibaratkan parti itu sedang lemas dan hanyut serta berusaha untuk bangkit semula dengan apa cara sekali pun.

Menurutnya UMNO yang menjadi laksana tulang belakang kerajaan bersama parti-parti gabungannya sejak negara mencapai kemerdekaan yang sudah mencecah lebih daripada 60 tahun, sudah pasti dihinggapi penyakit tua.

Kata Timbalan Pengerusi Perikatan Nasional itu, UMNO sedang menghadapi cabaran yang sangat getir, khususnya apabila mereka tewas sejak Pilihan Raya Umum ke-14 (PRU-14) dan semakin parah keadaannya pada PRU-15 lalu.

“Sejak berlaku krisis kepimpinan hingga menyebabkan tampuk kepimpinan jatuh ke tangan pihak yang lebih bersifat oportunis yang dibejati dengan politik wang tanpa ideologi, sehinggakan kini ada pula yang melepaskan ideologi perjuangannya.

“Keadaan tersebut laksana orang lemas tidak tahu berenang dan meraba-raba apa sahaja bagi menyelamatkan diri, termasuk memeluk batu yang lebih menenggelamkannya,” katanya dalam kenyataan petang ini (31 Disember 2022).

Menurut Abdul Hadi yang juga Ahli Parlimen Marang, perkara sedemikian ternyata berlaku apabila ada kelompok yang melompat ke arah Pakatan Harapan (PH) yang menjadi gabungan antara parti DAP yang berideologi cauvinis ekstrem, sosialisme bertopengkan demokratik sekular, terbuka anti-Islam, serta PKR yang pragmatik sekular dan PAN sebagai alat tambahannya.

Beliau mengingatkan bahawa PAS telah mengenali semua parti yang dipeluk oleh pemimpin UMNO yang dipilih menjadi kawannya sekarang, semata-mata berasa ingin menyelamatkan diri berada dalam kerajaannya yang sangat rapuh laksana ranting kering.

Katanya walaupun mereka berjaya menubuhkan Kerajaan Pusat hasil jumlah kerusi yang tidak mencukupi, tetapi mereka bergayut dengan parti-parti kecil yang rapuh tanpa ideologi yang konsisten.

“Undi yang dihasilkan pula datang daripada majoriti bukan Islam, bersama slogan menipu rakyat yang kuat bunyinya, kononnya mahu menghapuskan rasuah, menentang perompak dan lanun yang terlibat dalam penyalahgunaan harta negara dan lain-lain.

“Rupa-rupanya semua itu laksana tin kosong yang kuat bersuara tanpa isi yang sebenar, apabila semua pihak yang diserang itu menjadi rakan akrab mereka bagi menubuhkan kerajaan di luar tabii.

“Mampukah UMNO yang diheret oleh segelintir pemimpin bermasalah itu melakukan normalisasi terhadap PH, iaitu suatu konsep yang diperkenalkan oleh Barat kepada negara Arab terhadap Israel yang nyata kebuntuannya.

“Situasi itu laksana mahu menukar matahari agar terbit pada waktu malam yang gelap bukan sebagaimana secara normalnya,” katanya lagi.

Bagaimanapun, Abdul Hadi percaya masih terdapat ramai dalam kalangan kepemimpinan UMNO di semua peringkat sehingga akar umbi yang masih setia kepada perlembagaannya yang mempertahankan Islam, Melayu dan Bumiputera.

Mereka ini, katanya tidak redha kepada kapten yang membawa bahteranya tanpa kompas yang betul, sehingga boleh melanggar batu karang yang dapat dilihat dengan nyata, atau dilingkup oleh ombak besar gelora politik yang sedang menggila untuk berkuasa dengan teori matlamat menghalalkan segala cara dengan meneruskan amalan politik luar tabii itu.

“PAS bukanlah berlagak mengajar itik yang pandai berenang, tetapi bertanggungjawab bagi menyelamatkan itik yang dihalau oleh tuannya yang hanya ingin menyembelihnya tanpa membiakkannya.

“PAS sejak awal lagi mengajak UMNO untuk bergabung dalam Muafakat Nasional (MN) yang sahih bersama parti-parti Melayu Islam dan Bumiputera yang terbesar, UMNO, PAS dan Bersatu, kemudian disertakan bersama dalam Perikatan Nasional yang bergabung dengan semua pihak yang tidak ekstrem.

“Akan tetapi, kepimpinan yang terpacak itu menolak dengan rakus kerana ramalan nujumnya yang salah bahawa UMNO boleh menang besar, sehingga sekurang-kurangnya mereka mampu memperoleh majoriti kecil tanpa kerjasama dengan parti lain,” tegas beliau lagi.

Justeru, memetik ayat 13 Surah Saba’, Abdul Hadi menasihatkan UMNO bermuhasabah diri serta berislah bagi melangsungkan perjuangannya, khususnya dalam menghadapi ujian harta, pangkat, dan takhta akibat terlalu lama berkuasa.

UMNO sedang dihanyutkan


Inilah cermin yang patut penasihat ekonomi PM lihat: Marzuki

Apabila Tan Sri Muhyiddin mengatakan Perdana Menteri telah gagal mengurus ekonomi dan negara dengan baik, Pengarah Ekonomi Pejabat Perdana Menteri, Shahril Sufian Hamdan, meminta Tan Sri Muhyiddin supaya cermin diri sendiri.

Baiklah, mari saya tunjukkan cerminnya.

Ada dua cermin. Satu untuk Tan Sri Muhyiddin dan satu lagi untuk Perdana Menteri.

Cerminnya ialah approval rating atau tahap kepuasan hati rakyat terhadap kedua-dua pemimpin ini yang didapati melalui kajian sentimen rakyat yang dijalankan secara saintifik. Approval rating ini ibarat ‘markah’ yang diperolehi oleh kedua-dua pemimpin yang menentukan samada mereka lulus atau gagal sebagai Perdana Menteri.

Mari kita lihat approval rating Tan Sri Muhyiddin.

Menurut kajian Merdeka Centre for Opinion Research, 72% rakyat berpuashati dengan prestasi Tan Sri Muhyiddin pada bulan Mei 2020, 74% (Julai 2020), 73% (September 2020), 67% (November 2020), 63% (Januari 2021) 68% (April 2021) dan 57% (Jun 2021). Tan Sri Muhyiddin meletakkan jawatan pada bulan Ogos 2021.

‘Markah’ purata Tan Sri Muhyiddin sepanjang berkhidmat sebagai Perdana Menteri ialah 67%. Ini adalah markah lulus dengan baik.

Tan Sri Muhyiddin lulus dengan baik sebagai Perdana Menteri walaupun pada ketika itu beliau memimpin negara mengharungi krisis kesihatan yang paling buruk dalam sejarah negara dan dunia, iaitu Covid-19.

Beliau juga diasak dengan begitu teruk oleh musuh di luar dan di dalam selimut yang menyerang hendap beliau siang dan malam dengan tuduhan pengkhianat, kerajaan gagal, kempen bendera putih dan lain-lain lagi.

Antara yang paling kuat menyerang hendap Tan Sri Muhyiddin ialah orang-orang dari parti Umno iaitu parti Shahril Hamdan sendiri. Turut bersekongkol ialah para pendendam dari parti Pakatan Harapan.

Tetapi di sebalik semua tekanan, cercaan dan cacian orang-orang ini, Tan Sri Muhyiddin mendapat ‘markah’ lulus yang baik daripada rakyat. Alhamdulillah.

Ini ‘cermin’ Tan Sri Muhyiddin.

Sekarang mari kita lihat ‘cermin’ Dato’ Sri Ismail Sabri Yaakob sebagai Perdana Menteri pula.

Beliau bermula dengan tahap kepuasan hati rakyat sebanyak 50% pada bulan Oktober 2021, 48% (Disember 2021), 49% (Mac 2022), 48% (April 2022), 40% (Jun 2022) dan 35% (Ogos 2022). ‘Markah’ atau approval rating Perdana Menteri telah menurun secara konsisten dengan purata 45%.

Tanpa niat untuk menjatuhkan air muka Perdana Menteri, markah di bawah paras 50% ini adalah markah gagal. Beliau mendapat markah gagal secara konsisten sejak awal tahun ini.

Berdasarkan data inilah Tan Sri Muhyiddin mengatakan Perdana Menteri gagal. Ini adalah penilaian oleh rakyat yang diperolehi menerusi kajian saintifik, bukan tuduhan melulu.

Tetapi Perdana Menteri berkata “kalau saya gagal sebagai Perdana Menteri, awak pun gagal sebagai Pengerusi Majlis Pemulihan Negara”.

Ini tidak betul. Majlis Pemulihan Negara tidak mempunyai sebarang kuasa eksekutif untuk mengurus ekonomi dan negara. Ia adalah sebuah majlis yang bersifat advisory. Kuasa eksekutif untuk mengurus ekonomi dan negara terletak pada kabinet yang dipengerusikan oleh Perdana Menteri.

Perdana Menteri mendapat markah gagal dalam keadaan beliau senang-lenang. Kes-kes Covid-19 tidak menggila seperti dulu, kehidupan rakyat kembali normal seperti biasa, ekonomi telah dibuka, sempadan negara telah dibuka dan politik pun stabil, kecuali gangguan suara-suara sumbang sekali-sekala dari Kluster Mahkamah dalam parti Umno yang mahukan pilihanraya diadakan segera.

Parti BERSATU tidak pernah menghentam Perdana Menteri, apalagi menjalankan kempen Kerajaan Gagal sepertimana yang dibuat oleh parti Umno terhadap Tan Sri Muhyiddin dahulu.

Parti DAP, PKR dan Amanah pun amat lunak hubungannya dengan Perdana Menteri. Mereka terlebih dahulu bangkit mempertahankan Perdana Menteri apabila diserang oleh Kluster Mahkamah.

Dalam perkataan lain, Dato’ Sri Ismail Sabri can sit pretty as a Prime Minister.

Kenapa dalam keadaan senang-lenang ini pun ‘markah’ Perdana Menteri amat buruk? Saya tiada jawapan kepada soalan ini.

Namun, kesimpulan yang boleh dibuat ialah, semasa Tan Sri Muhyiddin menjadi Perdana Menteri, kempen kerajaan gagal digerakkan dengan hebat oleh musuh-musuh politik beliau tetapi beliau dinilai lulus dengan baik oleh rakyat.

Sebaliknya, sepanjang Dato’ Sri Ismail Sabri menjadi Perdana Menteri, tiada kempen kerajaan gagal digerakkan oleh sesiapapun tetapi beliau dinilai gagal oleh rakyat.

Inilah cermin yang patut dilihat oleh Shahril Hamdan.

*Penulis Datuk Dr Marzuki Mohamad merupakan mantan Ketua Setiausaha Sulit kepada Perdana Menteri Kelapan Tan Sri Muhyiddin Yassin.


Isu harga barang naik tiada kesudahan?

Isu kenaikan harga barang dan kos sara hidup kebelakangan ini menjadi topik perbualan hangat dalam kalangan rakyat, terutama golongan B40 dan M40. Saiz pendapatan isi rumah yang kecil menyebabkan mereka adalah kumpulan paling tersepit dengan keadaan semasa.

Berdasarkan data Jabatan Perangkaan Malaysia, pada November 2022 harga makanan dan minuman meningkat pada kadar 7.3 peratus berbanding 7.1 peratus bulan sebelumnya. Kadar inflasi pula meningkat empat peratus disebabkan kenaikan harga makanan, terutama berasaskan ayam dan tepung.

Akibatnya, pada 2023, kos barangan dan makanan diramalkan meningkat lebih 10 peratus berikutan jangkaan kenaikan kadar inflasi mencecah enam hingga tujuh peratus.

Kadar inflasi merujuk kepada peningkatan harga barang dan perkhidmatan secara umum dalam suatu ekonomi. Ia berlaku apabila harga barang dan perkhidmatan meningkat pada tahap lebih tinggi daripada kadar pertumbuhan pendapatan. Kadar inflasi ini boleh berlaku akibat daripada peningkatan kos produksi, permintaan yang tinggi dan kurangnya penawaran barang.

Penganalisis ekonomi dari Universiti Kuala Lumpur (UniKL) Business School, Prof Madya Dr Aimi Zulhazmi Abdul Rashid berkata, impak kadar inflasi ini pastinya akan memberi tekanan kepada kehidupan rakyat.

Menurutnya, kenaikan harga barang dan kos sara hidup akan terus menjadi cabaran 2023.

“Sukar untuk mengunjurkan bilakah kenaikan harga barang akan kembali stabil berikutan isu kemelesetan ekonomi global.

“Bagaimanapun, kerajaan sepatutnya mencerakin setiap rangkaian bekalan nilai bagi setiap barangan kerana setiap satunya mempunyai kaedah perdagangan yang berbeza dan mempunyai pemain industri berbagai,” katanya.

Beliau menjelaskan, secara jangka pendek, kawalan kepada kadar inflasi hanyalah melalui kerajaan mengawal harga barang secara tepat melalui subsidi.

“Tetapi secara jangka panjang, agensi kerajaan perlu bekerjasama dengan syarikat berkaitan kerajaan (GLC) dan perusahaan mikro, kecil dan sederhana (PMKS) untuk membangunkan sektor pertanian.

“Kita patut belajar dan mencontohi Thailand yang begitu berjaya dengan 38 peratus keluaran dalam negara kasar (KDNK) mereka disumbangkan oleh industri pertanian,” katanya.

Dalam pada itu,  antara langkah yang paling berkesan bagi membendung dan mengatasi masalah kenaikan harga barang ini adalah menerusi penguatkuasaan undang-undang. Dalam hal ini kerajaan perlu melakukan pemantauan lebih kerap atau menyediakan medium yang mudah untuk masyarakat melaporkan sebarang kenaikan harga.

Selain itu, kerajaan juga perlu membanteras aktiviti pencatutan dan monopoli kerana ia membuka ruang kepada pengeluar untuk mengambil kesempatan ke atas pengguna dengan menaikkan harga produk secara sesuka hati.

Monopoli berlaku apabila pembekal mahu mengaut keuntungan secara berlebihan. Sebagai contoh mereka akan menyimpan stok barangan dengan harapan pihak berkuasa akan membuat satu ketetapan harga bagi barangan terbabit.

Apabila penawaran barangan terhad serta permintaan tinggi, akhirnya harga meningkat sehingga menyebabkan pengguna merasa terbeban sedangkan pembekal meraih keuntungan maksimum.

Bagaimanapun masalah kenaikan harga barang mampu diatasi dengan baik sekiranya semua pihak turut memberi perhatian, kerjasama dan lebih cakna terhadap isu ini. Jangan hanya berharap kepada pihak kerajaan semata-mata kerana sebagai rakyat kita juga perlu memainkan peranan.


Rauf nafi terkilan tak dilantik KM Melaka, dakwa sokong Sulaiman

Datuk Seri Ab Rauf Yusoh yang sebelum ini dikatakan bakal dilantik sebagai Ketua Menteri (KM) Melaka yang baharu, menolak dakwaan bahawa UMNO Bahagian Masjid Tanah yang diketuainya, mendalangi penyebaran surat yang menolak Datuk Seri Sulaiman Md Ali sebagai KM.

Beliau mengulas surat dikatakan dikeluarkan oleh Ketua Penerangan UMNO Bahagian Masjid Tanah bertarikh semalam, yang menolak pencalonan Sulaiman sebagai KM Melaka, setelah Barisan Nasional (BN) menang Pilihan Raya Negeri Ke-15 (PRN15), kelmarin.

Umum mengetahui sejak Dewan Undangan Negeri (DUN) Melaka dibubarkan pada 4 Oktober lalu, muncul khabar angin mengatakan Ab Rauf bakal dilantik KM Melaka yang baharu jika beliau menang di kawasan ditandinginya dan BN berjaya menawan negeri itu.

Pada PRN Sabtu lalu, Ab Rauf menang di kerusi Tanjung Bidara, manakala BN pula menguasai 21 daripada 28 kerusi DUN.

Namun, beberapa jam kemudian Sulaiman tergesa-gesa bertemu Yang di-Pertua Negeri, Tun Mohd Ali Rustam, untuk mengangkat sumpah KM kira-kira jam 1 pagi. Berita berkaitan

Kenyataan dikeluarkan menggunakan kepala surat UMNO Bahagian Masjid Tanah itu bertajuk ‘Menolak Pencalonan Datuk Seri Sulaiman Md Ali Sebagai Ketua Menteri Yang Ke-13 Yang Baru’, tular di media sosial sejak pagi tadi, sekali gus menunjukkan seolah-olah berlaku perebutan jawatan KM Melaka.

Surat itu mendedahkan mengikut persetujuan dan perjanjian bersama ketika kehadiran Datuk Seri Najib Razak ke Melaka sebelum hari penamaan calon, telah bersetuju untuk melantik Ab Rauf sebagai KM Melaka yang baharu jika BN dan Rauf menang.

“Persetujuan dan perjanjian ini juga turut dipersetujui oleh ADUN dari Kuala Linggi, Ayer Limau, Taboh Naning, Rembia, Gadek, Asahan, Rim, Serkam, Merlimau, dan Sungai Rambai,” kata kenyataan dalam surat itu.

Kenyataan itu juga mendakwa UMNO Bahagian Masjid Tanah terkilan dengan tindakan tergesa-gesa Sulaiman yang terus mengangkat sumpah sebagai KM Melaka tanpa ada perbincangan dengan Ahli Dewan Undangan Negeri (ADUN) dari BN yang menang PRN kali ini.

Malah kenyataan itu juga mendakwa tindakan Sulaiman mengangkat sumpah jawatan KM secara tergesa-gesa didalangi oleh Timbalan Presiden UMNO, Datuk Seri Mohamad Hasan, dan Naib Presiden UMNO, Datuk Seri Ismail Sabri Yaakob, yang dikatakan sentiasa berada di belakang ADUN Lendu.

Memetik laporan BHOnline, Ab Rauf yang juga Pengerusi Badan Perhubungan UMNO Negeri Melaka, menafikan pernah mengeluarkan kenyataan yang menolak pelantikan Sulaiman.

Beliau menafikan sekeras-kerasnya dakwaan itu dan menyifatkan tindakan menyebarkan kenyataan palsu itu sebagai fitnah pihak tidak bertanggungjawab itu memburukkan imej kepemimpinan UMNO bahagian berkenaan.

“Itu palsu, fake dan fitnah. Semalam saya sudah menyatakan sokongan kepada Sulaiman sebagai Ketua Menteri Melaka menerusi sidang media, itu sudah jelas,” katanya.


PLUS jangka lebuh raya sesak mulai Jumaat

Plus Malaysia Berhad (PLUS) menjangkakan semua lebuh rayanya akan sesak susulan peningkatan jumlah kenderaan di atas lebuh raya kendaliannya sehingga 1.9 juta sehari berikutan cuti tiga hari bermula Jumaat ini.

Sehubungan itu, Ketua Kecemerlangan Operasi PLUS Mohd Yusuf Abdul Aziz menasihatkan pengguna merancang perjalanan masing-masing bagi mengelak kesesakan lebih teruk.

“Sejak beralih ke fasa endemik, PLUS telah merekodkan jumlah trafik harian seperti tempoh prapandemik iaitu 1.7 juta kenderaan setiap hari pada hari-hari biasa.

“Justeru, sebelum memasuki lebuh raya, pelanggan dinasihatkan menambah nilai kad Touch ‘n Go dan e-Wallet (bagi mereka yang menggunakan RFID) dan memastikannya sentiasa mempunyai baki yang mencukupi dan tambah nilai sebelum memulakan perjalanan untuk mengelakkan kesulitan ketika keluar di plaza tol,” katanya dalam satu kenyataan hari ini.

Beliau mencadangkan orang ramai memuat naik Aplikasi PLUS bagi mendapatkan maklumat trafik terkini di lebuh raya.

“Pelanggan boleh mengikuti laporan trafik menerusi laman sosial PLUS seperti Twitter @PLUSTrafik; talian PLUS 1800-88-0000; Chatbot PUTRI serta papan tanda elektronik (VMS) di lokasi-lokasi terpilih,” katanya.

Pada masa sama, katanya, orang ramai masih tertakluk kepada prosedur operasi standard (SOP) COVID-19 seperti digariskan oleh Kementerian Kesihatan dan menggalakkan orang ramai memakai pelitup muka ketika berada di kawasan sesak.


Mungkin dipecat UMNO, KJ kata belum terima surat

Bekas ahli Parlimen Rembau, Khairy Jamaluddin masih belum menerima sebarang surat daripada Lembaga Disiplin UMNO selepas beberapa ahli parti itu sudah menerima notis tersebut baru-baru ini.

Sebelum ini terdapat beberapa laporan media yang menyebut soal kemungkinan beliau dipecat susulan kenyataan terbukanya yang menyatakan matlamatnya untuk membersihkan UMNO sekiranya berjaya memenangi kerusi Parlimen Sungai Buloh pada Pilihan Raya Umum ke-15 (PRU15).

Baru-baru ini beliau juga mendakwa wujudnya ‘perwakilan import’ dalam Perhimpunan Agung UMNO (PAU) 2022 sehingga usul tambahan yang menyokong tiada pertandingan bagi dua jawatan tertinggi UMNO diluluskan.

“Saya tak tahu, saya belum terima sebarang surat berhubung hal itu. Proses biasa adalah anda akan menerima surat daripada lembaga disiplin, namun belum ada apa-apa yang dihantar kepada saya.

“Bagaimanapun, saya sedar bahawa Majlis Kerja Tertinggi (UMNO) sekarang suka dan mempunyai kecenderungan untuk hanya menggantung atau memecat orang secara sebelah pihak.

“Itulah yang berlaku kepada Datuk Seri Tajuddin Abdul Rahman dan Tan Sri Annuar Musa,” katanya lapor New Straits Times.

Nasib beliau bakal diketahui selepas mesyuarat khas Majlis Kerja Tertinggi (MKT) UMNO, malam ini.

Presiden UMNO, Datuk Seri Ahmad Zahid Hamidi mengesahkan perkara itu sambil meminta media menunggu keputusan mesyuarat terhadap nasib Khairy dan beberapa individu lain.

“Tidak boleh bagitau awal, malam esok baru ada keputusan. Sila datang beramai-ramai kalau nak mengetahui senarai-senarai mereka yang terlibat itu. Tunggulah apabila MKT membuat mesyuarat esok. Tentunya, mesyuarat esok bukan hanya untuk (bincang) dia (Khairy) secara individu sahaja.

“Saya pernah maklumkan pada PAU lalu bahawa kita akan melakukan pembersihan secara besar-besaran. Ia termasuk mereka yang mensabotaj parti dan calon parti dalam PRU-15 lalu dan mungkin termasuk orang yang menembak kaki sendiri ketika pilihan raya umum diadakan,” katanya laor Kosmo.


Jika Covid-19 sukar dikawal, sidang DUN secara hibrid

Jika keadaan Covid-19 di Selangor sukar dikawal berkemungkinan sidang Dewan Undangan Negeri (DUN) akan diadakan secara hibrid, kata Menteri Besarnya, Datuk Seri Amirudin Shari.

Amirudin berkata kerajaan negeri sedia mengadakan sidang secara maya bagaimanapun beberapa usul berhubung pindaan akta, enakmen atau peraturan dewan perlu dibentang pada awal persidangan secara fizikal supaya persidangan secara hibrid dapat dilaksanakan secara sah.

“Selepas pindaan diluluskan, kita akan meneruskan sidang DUN secara hibrid dalam usaha kita untuk mengelakkan perebakan Covid-19,” katanya lapor Bernama.

Amirudin berkata, ujian saringan Covid-19 kepada mereka yang akan terlibat dengan persidangan DUN bakal dijalankan dalam masa terdekat, selain hanya petugas sidang DUN serta pengamal media yang lengkap menerima dua dos vaksin dibenarkan bertugas di sana.

Dalam perkembangan lain, Amirudin berkata, kerajaan negeri juga selesai menjalankan satu sesi libat urus secara webinar dengan Ahli Parlimen, ADUN kerajaan dan pembangkang bagi membincangkan perkembangan inisiatif “Pakej Kita Selangor”.

Beliau berkata, perbincangan itu turut melibatkan kemungkinan pindaan kepada belanjawan negeri, terutamanya jika melibatkan pertukaran peruntukan sesebuah agensi.

Sebelum ini media melaporkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memberi perkenan pembukaan sidang DUN Selangor pada 23 Ogos hingga 6 Sept ini.

Amirudin berkata, Sultan Selangor, Sultan Sharafuddin Idris Shah juga memberi perkenan bagi tujuan Mesyuarat Pertama Penggal Ke-4 DUN Selangor Ke-14 2021 dan merasmikan Istiadat Pembukaan sidang DUN pada Isnin, 23 Ogos ini.

Katanya, sidang DUN kali ini mengikut format sidang biasa yang mempunyai sesi soal jawab dan perbahasan, bukan sekadar sidang khas dengan kawalan tatacara pengendalian piawai dan memfokuskan usaha kerajaan negeri menangani penularan Covid-19.


Komunisme masih ada dalam politik Malaysia: Ketua Armada Bersatu

Perikatan Nasional (PN) percaya saki-baki unsur-unsur komunisme masih ada dalam politik Malaysia, tetapi gerakannya dilakukan secara halus.

Ketua Portfolio Kementerian Luar Negeri Ahli-Ahli Parlimen Perikatan Nasional, Wan Ahmad Fayhsal Wan Ahmad Kamal berkata ini termasuk gerakan subversif “regime change” bertopengkan promosi demokrasi.

Mereka ini katanya mendapat dana pihak asing dari luar untuk mengubah landskap politik Malaysia yang menjadi ancaman ke atas kedaulatan Melayu dan Islam.

Sebab itu, katanya apabila Presiden PAS Tan Sri Abdul Hadi Awang bertegas menentang unsur-unsur komunisme dalam politik Malaysia, ia merujuk kepada sejarah keganasan Parti Komunis Malaya (PKM) yang bercita-cita menjadikan Malaysia sebuah negara republik – menjatuhkan Raja-Raja Melayu dan Islam.

Bagaimanapun, Ahli Parlimen Machang itu yakin rakyat bijak menilai perkara ini dari neraca akademik dan kaca mata geopolitik antarabangsa.

“Saki-baki unsur ini masih ada dalam politik negara cuma mereka bergerak secara halus. Hal ini kami di Perikatan Nasional akan terus tentang habis-habisan.

“Ini, termasuk gerakan subversif “regime change” bertopengkan mempromosi demokrasi yang didanai pihak asing dari luar untuk mengubah politik Malaysia yang menjadi ancaman ke atas kedaulatan Melayu dan Islam,” katanya dalam kenyataan hari ini (17 Mac 2023).

Kelmarin, Wan Ahmad Fayhsal mewakili parti Bersatu menghadiri perjumpaan tertinggi parti-parti sedunia bersama Parti Komunis China (CCP) yang dipengerusikan oleh Setiausaha Agung Jawatankuasa Pusat Parti Komunis China (CCCP), Xi Jinping, secara atas talian.

Antara pemimpin politik utama dunia yang hadir dan berucap ialah Cyril Ramaphosa (Presiden – African National Congress) dan Nicolás Maduro (Presiden – United Socialist Party of Venezuela).

Dalam pertemuan itu Kerajaan China menzahirkan keinginan untuk memperkukuhkan hubungan antara setiap negara yang terlibat.

“Menariknya, Malaysia dilihat sebagai antara negara utama untuk turut berada dalam inisiatif ini atas dasar memperkukuh hubungan baik antara Malaysia dan China yang dipelopori oleh Allahyarham Tun Abdul Razak Hussein, Perdana Menteri kedua Malaysia,” kata Ketua Armada Bersatu itu.

Bagaimanapun, Wan Ahmad Fayhsal menegaskan berkawan dengan China bukan bermaksud kita menerima fahaman komunisme.

“Berkawan dengan Iran bukan bermaksud kita menerima fahaman Syiah, dan berkawan dengan Amerika Syarikat bukan bermaksud kita mengiktiraf salah dan silap mereka pada dunia Islam,” katanya.